amanoisuno/poetBack huggingface dataset:
呈愚上人 呂本中 
不能歸續侍中貂，遂有聲名伴老饒。萬里更行看騕褭，一枝才足賦鷦鷯。詩囊磈礧君其漫，藥裹侵尋我亦聊。舉目雲天盡新語，殷勤收寄一牛腰。
贈浹上人一上人 呂本中 
君行南山南，我在北山北。不聞浴鵠白，但見染絲黑。老境欲垂垂，快意須得得。孰知百雉堅，而有一日克。浹如澗底松，縱老終不踣。一如雲間鶴，不復可覊勒。我如千里風，遇此兩鴻鵠。明珠脫氛翳，曉日破昏塞。宿障不盡除，胸次猶筆墨。君看說詩口，乃是拔山力。冷霜卧偃蹇，歲月飽封殖。誰能窺藩籬，未易得閫閾。政當歛光芒，不必須緣飾。相從無何鄉，敗衲依破裓。更令好事人，妙語添一則。
雨後月夜懷沈宗師承務 呂本中 
雨雲攬江色，偃蹇破昏睡。千花閉紅紫，妙見一室內。披政當歛光，芒不必須緣。飾衣行夜永，明月在船背。微風過蕭瑟，古柳立蒼翠。翛然一蒲團，堅坐覓詩對。我生無南北，所到意趣遂。孰知十年游，保此清浄退。頗念城北人，結友老杉檜。漫随長鋏歸，甘作短檠棄。出門萬里塗，已駕安得稅。何當持被来，把酒相就醉。
秋夜示李十 呂本中 
晴鳩不時鳴，雨鳩不暫歇。相去跬步間，屢見屐齒折。寒泥擁衰草，秋扇罷殘熱。今晨好風景，稍貸屋頭月。清光冷相照，玉豔滿金玦。喚客坐前窗，文字相澡雪。殷勤傍詩律，未暇了麴糵。瀾翻談經口，邂逅如意鐵。我歌君輒書，字字有行列。不須陛枑嚴，但要兵衛設。譬如南山石，瑑齒當井渫。真成一戰覇，未可三鼓竭。人生各涇渭，世事亦滕薛。高堂食肉人，兩馬方踶齧。何知緼袍底，猶有不安節。
中秋日沈宗師約游城西泥雨不果因成四十字兼寄趙才仲 呂本中 
遂阻城西步，兼懷霅上游。長風掠歸燕，苦雨應鳴鳩。月向誰邊好，寒催社後秋。傳杯有新韻，能憶老兄不。
桃花菊 呂本中 
嫩粉殷勤換淺黄，鬱金叢裏見新粧。已翻百疊紅衣潤，更沐九回沈水湯。
九日晨起 呂本中 
漸歇敺蚊手，真成把酒天。長河印曉月，老木聚荒烟。了了江山夢，區區文字緣。南階兩三菊，極意作今年。
王氏郊居 呂本中 
江山處處好，落日極登臨。雨續蔬畦潤，風吹杮葉陰。客船頻上下，水鳥故浮沈。尚有南飛雁，丁寧可寄音。
對菊 呂本中 
稚子尋花莫漫狂，已知衰疾負重陽。新霜有意留青蕊，更放殘枝十月黄。
雨後至江上有懷諸子 呂本中  长江
落日滿寒雨，長江收夕霏。定知聊復爾，敢望不相違。野鳥晴相喚，殘螢晚自飛。殷勤兩山口，好爲放朝暉。
登南樓 呂本中 
疾風吹沙不成雨，十日狂陰倒殘暑。江頭樹木半焦枯，不厭潮頭洗塵土。南樓反照千丈紅，落日却在洪濤中。舟父漁子莫惆悵，更借朝来東北風。
歲晚作 呂本中 
南山雪雲千丈高，北山晚田無寸毫。富兒巨家飽欲死，笑我陋巷長蓬蒿。道人坐穏忘作勞，百念解縱如垂櫜。但當折簡喚我曹，並坐擇蝨煩抑搔。筆力可借秋江濤，莫學人間膏火熬。
吊古冢 呂本中 
荆榛閉莽蒼，千歲一孤墳。生則無是叟，死應冥漠君。略無他日念，唯有不堪聞。想得西陵道，荒臺亦暮雲。
奉送子之還京師 呂本中 
日月老投閑，文字今削跡。便然腰十圍，欲吐啄三尺。頗懷平生友，相就語肝膈。諸江好兄弟，夫子眉最白。詞林三二公，子實門下客。布帆千里来，許我間賓席。階庭出蘭樹，户牖照圭璧。詩如駕高浪，萬頃隨筆力。寧爲首陽餓，不作嬖奚獲。乃知工語言，要是飽糠覈。茫然李杜壇，未免陳蔡厄。出門觀善陣，歛手避勍敵。澄江搖夜霜，歲晚見沙石。釵頭罥蛛絲，即有梁宋役。士生多艱虞，道遠自古昔。相期逍遥游，不計天地窄。名聲了三黜，談笑供百謫。别君爲此言，可當繞朝策。
外弟趙才仲數以書來論詩因作此答之 呂本中 
君才如長刀，大窽當一割。正須礱其鋒，却立望容髮。平生江海念，不救文字渇。茫然攬轡來，六驥仰朝秣。病夫百無用，念子故疏闊。未能即山林，頗復便裘褐。前時少年累，如燭今見跋。胸中塵埃去，漸喜詩語活。孰知一杯水，已見千里豁。初如彈丸轉，忽若秋兔脫。旁觀不知妙，可受不可奪。君看擲白盧，乃是中箭筈。不聞鐵甲利，反畏彊弩末。輿薪遵大路，過眼有未察。君能探虎穴，不但鬚可捋。
過子之泊船舊亭 呂本中 
江郎泊船處，草徑不勝秋。客裏終年别，春前萬斛愁。山横采菱口，月滿望江樓。政可夢春草，莫令吟白頭。
望金陵偶成兩絕  其一 呂本中 
臺城南望入斜陽，尚想能詩玉樹郎。乘興風流莫相笑，眼看直北走雷塘。
望金陵偶成兩絕  其二 呂本中 
雷塘别有風流坐，可作南舟兩日行。江水自流春自好，不知芳草爲誰生。
烹茶 呂本中 
水光欲盡瑠璃影，玉色初浮翡翠斑。便覺麴生風味好，小爐新火對蒲團。
西樓 呂本中 
小院無人日自長，隔簾時有芰荷香。客游未作安居計，更借西樓一夜涼。
寄信上人 呂本中 
笑語三年别，舟航十里淮。新霜變草木，好雨過風霾。萬事不如意，一生常好乖。何因伴明月，特地入君懷。
秦處度與一上人同宿密庵處度爲一畫斷崖枯木 呂本中 
小庵無客亦無氊，遂有高人借榻眠。一夜西風撼枯柳，不知春在石崖邊。
寄謝無逸并汪叔野兄弟 呂本中 
老謝風流綠綺琴，小汪兄弟亦南金。文章已悮半生事，江海略酬他日心。好酒不當愁偪仄，舊書差慰病侵尋。平生恩義伴宫老，斷綆寒泉百尺深。
月下 呂本中 
白鷗笑汝不能飲，澄江惱人勤作詩。可惜南樓好風月，只無春柳對瓊枝。
劉穆之 呂本中 
金柈一斛貯檳榔，戲調兒童走欲狂。不謂林間有元亮，念公時在酒中藏。
戲贈浹上人 呂本中 
忽逢邗溝道人浹，如見錫山居士秦。問着世緣渾忘却，知公不是箇中人。
喜章仲孚朝奉見過十韻 呂本中 
苦語不難好，舊交今則無。但能留客坐，已勝折腰趨。只有連根煮，初非滿眼酤。苔痕記拄杖，雪影傍跏趺。語道我恨晚，說詩公不迂。丁寧入漢魏，委曲上唐虞。歷歷有全體，匆匆或半塗。真當置度外，不敢望庭隅。日月換新歲，江山非故吾。他年佳句在，與畫密庵圖。
觀甯子儀所蓄維摩寒山拾得唐畫歌 呂本中 
君不見寒山子，垢面蓬頭何所似。戲拈拄杖喚拾公，似是同游國清寺。又不見維摩老，結習已空無可道。牀頭誰是散花人，墮地紛紛不須掃。嗚呼妙處雖在不得言，尚有丹青傳百年。請公着眼落筆前，令我琢句逃幽禪。異時净社看白蓮，莫忘只今香火緣。
寄朱時發 呂本中  长江
菱橋脊梁硬如鐵，天下拄杖打不折。倒騎佛殿出三門，南頭學來北頭說。昔苗未生今作米，更判阿師三尺觜。公但吸盡西江水，莫怕庭前簸箕尾。
寄穎昌諸叔 呂本中 
身如許縣老聾丞，心是江湖版下僧。萬事聊憑曲肱夢，一尊時近短檠燈。舊游可數終難又，惡况雖多不厭曾。尚憶少年情語否，夜窗相對髮鬅鬙。
謝人送瓊花白沙人謂瓊花爲無雙花戲成兩絕  其一 呂本中 
凝塵欲滿讀書窗，忽有瓊花對小缸。更喜風流好名字，百金一朵號無雙。
謝人送瓊花白沙人謂瓊花爲無雙花戲成兩絕  其二 呂本中 
斷腸風味久難尋，尚有名花寄此心。折盡長枝已春晚，只宜涼月不宜陰。
觀甯子儀朝奉山堂諸石三絕  其一 呂本中 
箇中真味久難忘，但覺人間萬事忙。今日爲公留不得，剩分詩思入山堂。
觀甯子儀朝奉山堂諸石三絕  其二 呂本中 
向人懷抱終何有，過眼峥嶸得暫醒。更喚秦髯與湔祓，爲公題作小南屏。
觀甯子儀朝奉山堂諸石三絕  其三 呂本中 
知公心似山堂石，悮落人間几案間。今日風光已相負，看朱成碧未能還。
十一月五日與才仲弟相别于白沙東門之外悵然久之不能自釋乃知謝安石作惡之語不爲過也因成八詩奉寄可見别後氣味亦可并示京洛間親舊也  其一 呂本中 
終年想顔色，未有食頃忘。君寧不我念，苦畏冰雪妨。斯文百戰罷，閱士如堵牆。孰知五湖口，一葦可以航。
十一月五日與才仲弟相别于白沙東門之外悵然久之不能自釋乃知謝安石作惡之語不爲過也因成八詩奉寄可見别後氣味亦可并示京洛間親舊也  其二 呂本中 
君才不長貧，太阿之在匣。故知讒慝口，不受龍象踏。此道有從來，骯髒端不乏。相期甕頭春，夜語重一呷。
十一月五日與才仲弟相别于白沙東門之外悵然久之不能自釋乃知謝安石作惡之語不爲過也因成八詩奉寄可見别後氣味亦可并示京洛間親舊也  其三 呂本中 
盛欲與子談，乃復爲此别。匆匆得餘歡，把酒到耳熱。人生不如意，肝膽有楚越。何知若人胸，中有積立鐵。
十一月五日與才仲弟相别于白沙東門之外悵然久之不能自釋乃知謝安石作惡之語不爲過也因成八詩奉寄可見别後氣味亦可并示京洛間親舊也  其四 呂本中 
伯姑無恙時，令我與子友。周旋以至今，各是遺種叟。文字種聲名，于身亦何有。還書問兩弟，是事君識否。
十一月五日與才仲弟相别于白沙東門之外悵然久之不能自釋乃知謝安石作惡之語不爲過也因成八詩奉寄可見别後氣味亦可并示京洛間親舊也  其五 呂本中 
婦如先姑賢，兒似乃翁好。識君相與心，見我亦傾倒。頻年作離情，悟賞到丘嫂。卜鄰洛水陽，此語當在早。
十一月五日與才仲弟相别于白沙東門之外悵然久之不能自釋乃知謝安石作惡之語不爲過也因成八詩奉寄可見别後氣味亦可并示京洛間親舊也  其六 呂本中 
低頭拜東野，未厭擿抉窮。停車問縮酒，不訃牛馬風。胸次絕塵滓，欲與秋水同。斯人未遽遠，當在阿堵中。
十一月五日與才仲弟相别于白沙東門之外悵然久之不能自釋乃知謝安石作惡之語不爲過也因成八詩奉寄可見别後氣味亦可并示京洛間親舊也  其七 呂本中 
往者汪信民，愛我不自勝。以我如古人，得與子並稱。若士不復有，斯言當伏膺。期君極膏沃，更作無盡燈。
十一月五日與才仲弟相别于白沙東門之外悵然久之不能自釋乃知謝安石作惡之語不爲過也因成八詩奉寄可見别後氣味亦可并示京洛間親舊也  其八 呂本中 
鍛以百鍊剛，淬以萬里流。閉門待彊敵，忽見天地秋。以石投水中，萬歲終不浮。堂堂倚松老，于今忘百憂。
山水圖歌 呂本中 
君不見南江老龍夜不眠，令我破屋開青天。千巖倒壁卷角上，一榻却在洪濤前。又不見江頭古木一尺圍，猿猱接手懸高枝。雨中寒蘆披靡去，天際風帆先後歸。陳生故是可憐人，筆雖未到心已親。南村北村渴欲死，怪此一室無纖塵。鄭虔祁嶽不解奇，韓幹畫馬空多肥。萬里咫尺君得之，更看湘江雷雨垂。
庚寅年正旦郡中客次作 呂本中 
曉霜挾霧入寒廳，四座伊優不暫停。剩欲禪房作新歲，念無餘瀝到空瓶。詼諧與世聊從俗，嘯傲他年可乞靈。更爲旁人住俄頃，坐間愁殺兩螟蛉。
題李伯時維摩畫像圖 呂本中 
老松攙天四無壁，小庵不勞容一室。野竹入户芭蕉肥，下有無言病摩詰。文殊妙對亦未真，身如浮雲那得親。驚倒同行問話人，彼上人者何所云。龍眠好事筆有神，不避世間狐兔羣。掃渠胸中千斛塵，多口阿師聞不聞。
遣懷三首  其一 呂本中 
何山不堪隱，何家不可居。古来子華門，亦着荷畚夫。荒田脱積雨，未免供晚租。今日視昨日，但見有不如。故人勸加餐，老親憐嗜書。寧知毛錐子，不可一日無。
遣懷三首  其二 呂本中 
秋風襲殘暑，忽過江上林。旦日扶杖來，不見十畝陰。蔬畦甚寂寞，亦受霜雪侵。念此不常好，如我宿昔心。濤頭落崩岸，野鳥助謳吟。潛魚着沙底，避網冬更沈。
遣懷三首  其三 呂本中 
異時忘言人，馬鬛今宿草。生平不如意，欲伴寒木槁。遂令藜莧腸，更盡組繡巧。三年對空案，誦子詩可飽。從來文字工，不解顔色好。相逢期後身，再訪西院老。
符離阻雨 呂本中 
東風吹船窗，未曉天復雨。篙師促添纜，卧聽泥㶁㶁。不知城北園，春事今幾許。舊游如宿昔，花柳黙可數。鄰里先後来，頗復相勞苦。東家獻牛酒，西家饋雞黍。感渠長久情，愧我無所取。汪侯哦詩處，積水敗環堵。念此不忍行，不但出入阻。七年此端居，畏病如畏虎。故人饒與黎，此老可出語。
伍員祠 呂本中 
伍員廟前一丈碑，上有野鶴雙来棲。水雲杳杳涼去遠，風雨冥冥秋到遲。江花相趁野花發，舊燕不隨新燕歸。大夫遺恨竟何許，楚越勾吳今是非。
東園 呂本中 
垢汙久思出，江山秋更新。荒田拆龜兆，老檜落龍鱗。風月猶堪夜，蒲蓮浪作春。籃輿亦乘興，實自厭冠巾。
寄琦監院 呂本中 
往時濟陽晁公子，今日靈巖琦上人。千山不礙一月曉，北樹忽見南枝春。箇中有味渠不識，底處無情公得親。不知碧眼之面壁，何如魋顔西入秦。
即事戲答季一 呂本中 
斜陽着高柳，環堵半黄昏。小圃三年旱，荒池一尺渾。粗知詩有味，寧使婦無禈。不信晁公子，猶招楚些魂。
湘竹 呂本中 
小雨催寒入夕曛，湘江風味可憐人。斑斑玉淚無時盡，裊裊金梢别是春。
有懷宿州城北因作詩寄才仲 呂本中 
宿州古城城北隅，雨罷晴開如畫圖。雜花亂蕊未湏道，白杏一枝天下無。香風裊裊入短袖，明月蕭蕭隨蹇驢。二年不復見此樂，清江萬頃正愁予。
示沈宗師  其一 呂本中 
十日兒號不出房，殘梅猶在小瓶香。沈郎喚客煮湯餅，政恐匆匆未得嘗。
示沈宗師  其二 呂本中  长江
九日狂陰一日晴，落花飛絮作清明。與君擕手南樓去，共聽長江月下聲。
夜坐戲成兩絕呈迪吉宗師二友  其一 呂本中 
夜窗燈火著新寒，喜見蒲團一味閑。縱有好詩人不要，却須還與檻前山。
夜坐戲成兩絕呈迪吉宗師二友  其二 呂本中 
疏簾欲上梧楸影，遠枕微聞盆盎鳴。甚欲分身就公宿，只愁塵土變江聲。
戲成兩絕奉簡章仲孚兼呈宗師  其一 呂本中 
日日勃鳩相應鳴，年年春草趁愁生。道人不怕冰霜面，又作南舟十日行。
戲成兩絕奉簡章仲孚兼呈宗師  其二 呂本中 
沈郎愛客如愛酒，章子問詩如問禪。肯共寒爐撥殘火，共搜佳句作新年。
老松 呂本中 
奉君以綠綺琴報，我以雙南金盃中。琥珀不須盡聽妾，一聲行路吟君看。庭前老松樹上有，杳黙不斷之清陰。牆低未礙髯髮古，歲晚不辭霜雪侵。東園桃李自妍好，與君百歲同此心。
揚州雍熙寺納涼 呂本中 
高樓有餘涼，但見旗脚動。鳥語簷角来，仰聽風響弄。江山舊還往，草木老賓從。平生一笑適，可得萬鈞重。翛然六尺牀，更許佳月共。
訪張鑑秀才兄弟 呂本中 
眼看霍霍萬錢食，便就匆匆五鼎烹。何似張侯五兄弟，閉門相對飽芹羮。
邵伯埭路中 呂本中 
行前蒲柳後鷗鳥，乃似白沙之舊居。忽見雲天有新語，不知風雨對殘書。往来河樹幾傾蓋，上下江船如貫魚。更與河山結香火，夜窗重枉故人車。
寄周司理 呂本中 
日月走劻勷，舟楫卧煩暑。涼秋在萬里，客子安得語。周侯磊落人，憐我自熬煮。殷勤半月留，可得一笑許。别来今幾日，坐此百里阻。清風不時来，曉月仍半吐。卷簾看脩竹，忽似對眉宇。人生行樂耳，舍此皆自苦。終期卜隣歸，重聽對牀雨。雖無嗚嗚歌，亦有坎坎鼓。
山光寺前泊舟值雨 呂本中 
輕雷喚小雨，憶在白沙時。綠酒留連醉，紅燈取次詩。好風那復有，涼月自相隨。獨上山光寺，清歌無柳枝。
步月有懷 呂本中 
平生最愛花梢月，可與青樓一等看。病去老来渾忘却，曉窗晴日上蒲團。
揚州留一上人 呂本中 
日日東風吹客衣，小園春在掩芳菲。殘花過雨飄零盡，好鳥穿林自在飛。往事虚成采薇瘦，故人頻有食言肥。知公未厭西行晚，且伴江船緩緩歸。
送一上人之京師 呂本中 
東風吹雲十日雨，卧聽城頭打衙鼓。道人遠自山中來，共坐南窗濯泥土。自然高韻到羲皇，豈止微言變齊魯。萬牛回首不震掉，一葉横江且掀舞。未能入水取蛟蜃，尚欲投戈代貔虎。念公守此非一朝，木病磈瘣無枝條。已盡千峰西嶺雪，更夢八月錢塘潮。京城塵沙深一尺，是中莫留公履迹。權門蹲𠴲兒女笑，我一思之不能食。片帆無事早歸来，爲公一洗山中石。
擬古  其一 呂本中  长江
狡兔死三窟，老松堅百尋。物生各有願，共此分寸陰。荒城六月旱，長江三日霖。稻苗不遂死，幸無蟊賊侵。皇天不私覆，一語銷百壬。先王典刑在，落落傳至今。願以小人腹，而爲君子心。
擬古  其二 呂本中 
寒雞不能晨，苦雨自朝夕。上爲雲雷巢，下乃龍蜃宅。坐懷陰外天，缺月掛殘魄。少來可喜人，牖户陳玉帛。平生千萬言，略省二三策。牛山所種木，日在斤斧厄。念君十年心，使我雙髩白。
潘邠老嘗得詩云滿城風雨近重陽文章之妙至此極矣後托謝無逸綴成無逸詩云病思王子同傾酒愁憶潘郎共賦詩蓋爲此語也王子立之也作此詩未數年而立之邠老墓木已拱無逸窮困江南未有定止感歎之餘輒成二絕  其一 呂本中 
漫營新句補殘章，寄與烏衣玉樹郎。他日無人識佳景，滿城風雨近重陽。
潘邠老嘗得詩云滿城風雨近重陽文章之妙至此極矣後托謝無逸綴成無逸詩云病思王子同傾酒愁憶潘郎共賦詩蓋爲此語也王子立之也作此詩未數年而立之邠老墓木已拱無逸窮困江南未有定止感歎之餘輒成二絕  其二 呂本中 
好詩政似佳風月，會賞能知已不凡。萬里潘郎舊鄉縣，半江斜日落歸帆。
寄李商老 呂本中 
竹不可一日無，酒不可飲不醉。平生嗜酒愛風竹，此意不許凡兒會。南来經年飽塵垢，袖手甘隨百夫後。文章漫作無功身，只了兒曹補窗竇。黄沙障日江漫流，青山喚我十年舊。憶昔泊船鵝翎口，把酒遥爲故人壽。只今身在心已老，千巖想像靈芝秀。君家兄弟固不凡，解挽三友勤相就。中郎卧病過春晚，昔則酒狂今詩瘦。山房大名不墜地，諸老風流未宜棄。老檜参天可乞盟，粢食鉶羮乃無味。如君高韻千載同，可更托身三數公。丈夫勁挺要長久，百萬叩關一夫守。胸中江海不須道，此流何必計升斗。眼前勃窣訴二友，聽客所爲公絕口。
雨中作 呂本中 
咄咄真成夢，悠悠復未知。寧爲牛背語，不作劍頭炊。雨挟秋聲亂，江含暝色悲。故知無事飲，猶勝頃来詩。
示內 呂本中 
貧賤不可忘，富貴安足羡。我生未三十，種種厭貧賤。宦情肱九折，老味金百鍊。稍回功名心，來結香火願。平生所知人，久已焚筆硯。是中無真實，不在儒術緣。有如退飛鷁，更借逆風便。病妻頗癡絕，可與共開宴。小女真吾兒，語學春鳥囀。初非本来有，且作夢中見。君看手捉鼻，絕勝扇障面。他年從我居，同入隱士傳。
寄外弟趙柟才仲 呂本中 
長年更多疾，念爾不能忘。夢去關山静，書來道里長。形骸且憔悴，草木自蒼唐。古縣疏還往，微官絕簸揚。頗聞能吏事，仍不廢文章。客舍襄江下，人家筑水傍。屢成千里目，虛斷九迴腸。我老知無用，身閑欲半藏。預愁章服裹，仍怯簿書忙。事業煩詩卷，生涯在藥囊。得非嵇叔懶，寧似次公狂。野檜多鱗甲，寒松半雪霜。高天一雁遠，小徑百年荒。每惜朱絲斷，空懷素錦張。舊交渾潦倒，此語更微茫。欲判五斗米，先尋百本桑。殘羮得共啜，薄酒要同嘗。匣裏出鳴劍，眼中除眯糠。未容窺突奧，虚自倚門牆。指點飛鴻路，何人識故鄉。
京師贈大有叔 呂本中 
尊酒相逢十載前，綠髮紅顔俱少年。尊酒相逢十載後，皮黄肉皺俱白首。叔如鴻鵠但高飛，姪似麕鼯更深走。南来行李初一逢，長安舊第冰雪中。閉門不識故人面，豪氣直欲輕元龍。平生爲道不爲食，少小所期皆目撃。何時相就過江南，同訪曾游舊泉石。
寄蔡伯世趙才仲  其一 呂本中 
我恨不識鹿門公，蔡郎心期千載同。不隨吏部曹中板，去赴長蘆寺裏鐘。
寄蔡伯世趙才仲  其二 呂本中  长江
一坐十月長江濵，自君之來心轉親。還書起居清源君，人間紛紛何足云。
寄蔡伯世趙才仲  其三 呂本中 
同行者誰平原孫，于我不但骨肉親。誰言不爲桃花去，只愛江山亦可人。
寄蔡伯世趙才仲  其四 呂本中 
二子逃禪不計年，江湖重去水粘天。直饒透盡三關語，到底終成百漏船。
寄蔡伯世趙才仲  其五 呂本中 
木魚光裏兩蒲團，意氣與我平生歡。盡底告君君不會，空得癡人尋筆端。
寄范子 呂本中 
范郎平生萬人傑，只今未免兒號寒。三江五湖在胸次，琨玉秋霜看筆端。舊疾祇令肝肺熱，春風欲開桃李顔。待約南江今夜月，與渠萬里報平安。
春風 呂本中  长江
春風随長江，一日行萬里。蕭條起岷山，欻忽度揚子。江南千酒樓，春風樓上頭。金樽開翠幄，青帘吹客愁。長堤二月暖，寒溪千古流。紛紛桃李花，處處作芳華。不見梁間燕，空悲王謝家。
聽琴 呂本中 
君不見龍門之下百尺桐，漂霰飛雪愁寒空。何年班爾落君手，小窗伴坐歌南風。恍然如著山巖裏，不知身在塵埃中。初聞平野飛鴻鵠，欻聽金盤起珠玉。遶壇古樹鬱嵯峨，六月吹霜作寒綠。折楊黄華不須道，别鶴離鸞尚堪續。君不見開元天子醉西都，音聲十院留歡娱。當時臨軒奏此曲，徑須解穢煩花奴。乃知恬淡世莫識，無弦之趣何時無。歸家愁厭筝笛耳，此聲一聽還已矣。會須流水訪鍾期，試向爐中覓焦尾。
雨後 呂本中 
新花欲盡竹當欄，喜見空牆野色團。稚子乘陰蒔蘭菊，僕夫留水灌萵蔓。茶香于汝初無分，酒熟逢人也强歡。惱亂春光君會否，小瓶猶占一枝殘。
送山伯良佐東歸以務道期息塗爲韻  其一 呂本中 
荆棘生良心，米鹽入塵務。芬芳老不達，豈不以此故。人生錐處囊，穎末要立露。玉壺近青蠅，沒沒自點汚。刳心萬物表，却立看脱兔。
送山伯良佐東歸以務道期息塗爲韻  其二 呂本中 
臨别當一言，懇懇念忠告。縹囊可取足，往結萬古好。黙識古則然，愚智同一道。遠師顔氏子，近比伯業操。文章有妙斵，期子開窔奧。
送山伯良佐東歸以務道期息塗爲韻  其三 呂本中 
吾詩如清風，去留不可期。灑然或一來，不繋凡子知。兩郎從我游，豈但窺藩籬。山房光焰在，實藉衆木枝。斯言可三復，如我清風詩。
送山伯良佐東歸以務道期息塗爲韻  其四 呂本中 
昔我同學生，文字虎而翼。仲弟最多才，去以六月息。自吾失若人，每語輒氣塞。子如求數君，慎莫怪蟊賊。胸懷但明了，几案付塵黑。
送山伯良佐東歸以務道期息塗爲韻  其五 呂本中 
贈我貂襜褕，報以明月珠。古來聲名人，一一行此塗。漢中屠沽兒，適可曹公奴。人生嗜好異，至有海上夫。孰能識其然，飽此萬卷書。
河水清贈良佐兼寄商老 呂本中 
河水清，江水黄，南山北山自相望。恨君不止白石房，與誰同遊南郡郎。白玉刻佩明月璫，如鳳四海求其凰。道里遼遠日月長，爽氣自足陵朝陽，舉酒送君君莫忘。
同晁季一李天紀過沈宗師北荘因成長韻 呂本中 
三年城南居，不識城北土。但聞玉雪郎，去作猿鶴主。今晨籃輿來，握手相勞苦。勝遊有佳士，洗耳聽妙語。晴窗背雲壑，落日在環堵。晚風生白楊，想像原野古。斷崕懸老木，小港聚寒雨。却觀城市人，努力自熬煮。畏塗出衽席，禍福有未覩。杜陵懷壯游，無忌笑豪舉。二者覓真是，政恐君未許。千秋柴桑翁，妙句聊一吐。
郵上祈雨 呂本中 
泥龍蜴蜥困追求，旱徧淮南二十州。寄語天公莫輕許，少留眀月作中秋。
清風 呂本中 
清風如君子，所至有餘情。忻然破煩溽，有醉時一醒。嗟我二三友，飄散秋葉零。不知城南王，何以識我名。欹斜左手字，勞苦如平生。會寫登樓賦，一吊漳濵靈。
學視 呂本中 
學視覩懸虱，病耳聞鬬蟻。紛然酬六鑿，萬劫費揩洗。君看杯中蛇，妄想從何起。忽然一妙語，初無强料理。回觀積年疾，乃是一念使。誰能明此心，香山老居士。
寄舍弟 呂本中 
殘暑墜空屋，舊書穿破帷。才蒙小雨潤，遽得好風吹。逸少每作惡，淵明常病羸。他鄉憶吾弟，苦語自成詩。
斷雲 呂本中 
斷雲西南來，好風東北去。翩然兩無心，空中忽相遇。化爲一尺雪，照我亭前路。昔者甚可憐，今來渺無處。故人多勌色，留我不少住。覊愁動中腸，疾病增百慮。虚庭著明月，皎皎如積素。不見乘鸞子，空懷舊烟霧。
如臯道中 呂本中 
客路三日雨，頗知袍袴單。長河貫沃野，薄酒動新寒。晚日魚鰕市，秋風藜藿盤。衰顔定可笑，不必鏡中看。
初去白沙再望路中江南諸山慨然有懷 呂本中 
青山如美人，濃淡各有態。挽之不肯來，乃似孤竹隘。念無千里風，限此一衣带。夏木與藩屏，不畏炎日曬。三年白沙游，藉爾寛眼界。脱身塵垢中，一笑終不壞。别君更舉酒，未了清净債。雖無絲竹娱，會有詩律快。何如少陵翁，亦爲杜鵑拜。吾詩有餘歡，此語君勿怪。
赴濟陰留别一公 呂本中  长江
近别君莫嗟，遠别君莫惜。往来天壤間，誰爲不相識。十年幾相别，日月虛棄擲。見君長江口，已作胡眼碧。别君廣陵城，妙語摧霹靂。今别知幾時，復念駒過隙。坐成千里阻，當有片言益。不勸君愛身，不勸君强食。勸君以勇决，萬事要努力。愚夫之所欣，智士之所戚。譬如醉而顛，亦有傍震虩。聲色糾纒人，萬劫困封植。本自驕惰生，亦以因循得。實惟招侮慢，豈止礙空寂。居然耳目內，反務化勍敵。誰能深山中，弄此無孔笛。芳草變蕭艾，每爲長太息。如公定不然，此語當謾憶。何妨膏腴地，更論去荆棘。君看一壺用，亦有千金直。
五月五日泊舟北神與關聖功唐充之李元輔作别意殊惘然端午日行次洪澤把酒北望已如異世事矣因念屈大夫之死正是此日慨然有感於心輒成長韻奉寄李民師翁士時來可求和也 呂本中 
麥上蝴蝶飛，水邉鸂鶒卧。却望山陽城，已若一夢過。今晨又端午，把酒意亦惰。風回浪蹙船，閘淺沙著柂。故人阻情話，客子且清坐。更念屈大夫，是日遇奇禍。空餘後世名，第子只增些。寶璐與明月，皎皎不受涴。固知汨羅沈，可到首陽餓。還書二三老，此語君可和。
贈唐充之兼簡益中 呂本中  长江
三年白沙看江山，可當中原故人面。今来千里逢故人，笑談却作江山見。江山故人不相遠，平生志願于君滿。唐侯獨立一代無，張侯與之來集枯。老松本自歲寒外，良馬不畏長途驅。饑年百室仰粟廪，暑路六月懸冰壺。念昔關汪不相貸，視世好爵如機械。上書索去不作難，云我未了平生債。後生少年延頸觀，諸公故人思一快。基本未定天奪之，賴有君侯數人在。龍媒已遠風馭回，坐歎四海梁木摧。爾來老謝又繼往，但覺眼界常塵埃。長江無津出光怪，迥野入夜開風雷。此語不誣君可驗，請君更討防身劍。
夜雨 呂本中 
夢短添惆悵，更深轉寂寥。如何今夜雨，只是滴芭蕉。
出門見明月 呂本中 
出門見明月，入門思故人。故人如此月，一見一回新。明月相見多，故人相見少。問爾何因緣，長似此月好。故人在何處，南北東西路。明月在咫尺，夜夜庭前樹。明月莫虧缺，故人莫離别。願月如故人，故人亦如月。
往歲在白沙見江上往来祀神者殺猪羊鵝鴨日夕相屬也有感於心後至濟陰因成長韻當托白沙故人投之廟前庶幾神少知自戒乎 呂本中 
今日殺一羊，明日殺一豬。問神何所樂，而必爲此歟。羊死噤無聲，豬死足號呼。傷哉鴨與鵝，閉目頸已朱。問神此何負，神亦何所取。吾知斯民愚，非是神所許。江船一帆風，江田一犁雨。民或謝神勞，尚使相告語。但采澗溪毛，足以薦筐筥。何須汚刀几，而後羞鼎爼。于物固無怨，于神亦無苦。更令嗚嗚歌，時送坎坎鼓。
濟陰野次 呂本中 
去年騎馬古城西，雨涴鞍韉一尺泥。今日重来轉無緒，强扶衰疾遶河隄。
毛彦謨容膝軒 呂本中 
黄金爲樓玉爲梯，畫旗素錦生光輝。不如一庵醉而歸，倒卧側立無東西。君才于用無不宜，會稽竹箭梁山犀。賈而不售君不疑，亦不自以爲珍奇。淵明妙處君得之，萬古一首歸来辭。一庵容膝君所知，不用芥子藏須彌。望風懷想三歸依，眼前有睫見者誰。世人紛紛不自治，何異羊質蒙臯比。見豺而戰忘其皮，牆頭燕雀莫漫肥。汝不仰看鴻鵠飛，伯夷去採西山薇。想渠瘦亦不勝衣，不羡汝曹腰十圍。
濟陰寄故人 呂本中 
柳絮飛時與君别，南樓把酒看新月。月似當年離别時，柳絮隨君何處飛。千書百書要相就，思君不見令人瘦。念君情意只如新，顧我形骸已非舊。朝来有信渡黄河，雁足繋書多網羅。城南城北芳草多，明月如此奈愁何。
晁叔用得古鏡二一以遺法一上人澄澈可愛底水隱然蜃樓突起又作杯渡禪師像翩然衣動正在中流間也一求記于予因爲作歌 呂本中 
晁郎高居卧冰雪，得此懸空兩秋月。已將屋角倒魑魅，更與人間洗炎熱。一月團團如扇面，一月菱花光掣電。憐君囊中一物無，意欲分君托方便。菱花入袖世莫識，空堂夜留疏雨滴。天生寶氣有期會，復恐藏去終無益。君行萬里尋劍術，山精喚君君莫出。寒泉百尺傍枮樹，狡兔九月投霜鶻。未須潘謂苦哦詩，或自蘇公識神物。下有禪和不笑人，須君一照蛟龍窟。
别離行 呂本中 
城頭草木日夜黄，九月北風天雨霜。月色入户侵我牀，美人乃在天一方。舊游可樂不可忘，恨君不隨雁南翔。恨妾愧守此空房，曉風忽来吹夢長。夢中與君還故鄉，黄金爲屋玉爲堂。與君更笑億千塲，不須合佩雙鴛鴦。
李念七久不見過二絕  其一 呂本中 
不隨殘暑退青蠅，入眼囂塵漸可憎。静裏工夫君莫厭，夜窗重對短檠燈。
李念七久不見過二絕  其二 呂本中 
羅襦襟解燭滅後，喝雉喝盧人散時。願君莫忘點軒老，少小先蒙國士知。
往年與關止叔相别甬上止叔見勉學道甚勤且曰無爲專事文字間也及今五年矣尚未有所就因作詩見志且以自警也 呂本中 
老關别我時，笑我勤苦甚。曰吾與子然，同此一味静。收功粥魚底，筆墨有譏評。五年念此語，但見日月競。雖無蛾眉斧，亦有晏安鴆。斯人今何往，想作大樹蔭。我走足欲蠒，始學兩鳥噤。君看齊聲謳，何異衆哭臨。繁紅成春條，本自其天性。風雨頌繋之，不有十日盛。人生亦作聊，共未免此病。乃知钁頭通，已勝狗脚朕。
六月初三日雨後步至城東 呂本中 
涼秋生郊原，快雨灑庚伏。曲肱訪幽睡，朝夢不可續。開門招此山，爽氣滿岩谷。村蹊沒衰草，古院蟠翠木。東行得幽亭，小徑來已熟。下有十里濠，暑退萬荷綠。恨無沽酒錢，一醉起枵腹。人生要快意，豈止寄幽獨。若看後池蛙，聲韻故不俗。怡然供清歡，何必絲與竹。
得揚州書 呂本中 
書来每恨日月晚，書去還憂道里長。但得老親常健好，不辭新歲且窮忙。文章已受塵埃涴，禪觀多爲疾病妨。趁得殘春北歸否，近箕臨潁是吾鄉。
歸計未成作詩寄懷 呂本中 
萬里田園半有無，十年歸夢阻江湖。文章謬忝聲名在，氣體猶須藥餌扶。客路因風起舟楫，水田無雨卧菰蒲。青帘白酒斜陽外，不與行人滿眼酤。
閲舊詩卷有懷 呂本中 
好詩無過亦無功，準擬還家贈阿宗。會有江山與湔祓，且無塵土共從容。大汪矯矯雲間鶴，老謝森森澗底松。回首百年俱一夢，暮年文采更誰從。
高郵道中荷花極目平生所未見 呂本中 
綠净紅深水不流，炎天烈日自然秋。只供野父已無計，便與行人亦暗投。明月不来江北岸，好山應在石城頭。何年得映潘妃步，更放君王作意游。
高郵遇大熱作 呂本中 
南風極炎暑，赤日不可傍。扁舟在地底，淺水安得强。坐懷長河冰，未盡暍飲狀。甚憎食案蠅，意欲不相讓。旱苗乾欲死，蒲藕秋可望。平生投筆手，中有無盡藏。爾來夜深藏，穏着犢鼻上。有如三年艾，更復加百壯。黑雲翻日脚，好雨終不放。雷聲無事來，殷殷車百兩。東街暴泥龍，西街設銅像。利害有不同，未易相得喪。農夫責催租，日夕困大杖。那知清歌前，把酒有餘量。
題孫廣伯主簿家壁 呂本中 
古木輪囷老歲寒，好花無力便凋殘。秋風只在盆池上，但見江湖萬里看。
贈孫廣伯 呂本中 
人皆笑君拙，我獨喜君直。拙則世所無，直則未易識。昔者中丞公，事主以一德。從容進退間，多士所取則。朝廷九鼎重，冠冕萬夫特。塵埃困大路，此老難再得。至今門下士，必以身許國。孰知强弩末，而有百鈞力。賢孫後來秀，見我好顔色。收功却掃中，欲任門內責。空弮入善陣，匹馬見勍敵。不嫌不識察，但恨無此獲。欲赤莫如丹，欲黑莫如墨。吾常持此言，以辨主與賊。苟無牛羊害，則有天地塞。君能但拙直，亦莫忘黑白。
與吳迪吉諸人赴晁季一陳塘范園之游因成十韻 呂本中 
春風未寂寞，頻枉故人車。客舎輕寒下，村煙宿雨餘。曉紅留隱映，新綠上扶疏。妙墨懸高榜，殘章得舊書。蛟龍忽舒卷，草木自清虛。渺渺登臨地，悠悠水竹居。只今那復有，本自不關渠。塘水空遺廟，鼉淙亦故墟。同行喜佳士，所到即吾廬。政恐習池飲，風流却未如。
送晁季一罷官西歸 呂本中 
少年閱人若郵傳，漢廷公卿日千變。故人一蹙便青雲，咫尺相逢不相見。丈夫鬚髯但如戟，黄塵沒馬渠未識。晁侯文采老不聞，兩耳壁塞目爲昏。三年刺促簿書裏，更覺和氣生春温。誰能種蘭生九畹，從公不辭墮車蹇。冰霜入眼蚊蚋去，桃李成蹊草茅遠。胸中滄海無水旱，眼底浮雲看舒卷。頃來江上幾送迎，聚蚊成雷公不驚。笙竽沸地不知曉，公但寒窗延短檠。乃知風雨晝窈冥，我亦不廢晨鷄鳴。箕山之下潁水邊，脱冠便歸須壯年。諸公先尋買山錢，我亦從今當着鞭。
侯嬴 呂本中 
游士縱横飜覆手，山東諸侯望關走。歷下邯鄲無使來，長城易水非燕有。大梁賓客舊如雲，夷門監者未有聞。謾將苦語送公子，市井屠兒虛見存。後来毫髮争得喪，紛紛小兒誇跌宕。不知世有公子牟，一生放迹江海上。
昭君 呂本中 
凍雲霾空風折木，烏孫公主歌黄鵠。昭君請自嫁單于，當時各倚顔如玉。露髩雲鬟胡地塵，帳中誰是可憐人。左抱琵琶右揮手，胡地漢宫能幾春。嗚呼古來出婦嫁鄉曲，何曾肯望秦雲哭。
戲呈外弟趙才仲 呂本中 
趙郎風味春月柳，可到阮公青眼邊。秋水黏天劇空闊，曉霜扶月作嬋娟。北来好句傳新雁，一夜客愁如少年。安得瓊枝更當眼，沙頭同理釣魚船。
城北别江子之 呂本中 
但覺與君别，孰知歸興長。亂畦分宿雨，老木掛晨霜。未計緣詩瘦，只知如許忙。他年風雨夜，重約細商量。
訪晁季一 呂本中 
近人鳥雀昆弟語，堆案簿書鳬鶩行。是中亦自有佳趣，公但徐之渠自忙。西風忽来涼月曉，楓葉蘆花秋意少。勸君多飲莫多談，截斷中流公更参。
吳君求詩因作四韻寄之并簡小吳與甯生 呂本中 
文字縛人同束濕，吳君不言如坐忘。知公胸中有餘地，萬頃亦在一葦航。寒梢倒掛夜来雨，細草已披秋後霜。寄語兩吳兼小甯，莫因詩律廢相望。
古劍歌 呂本中 
寒江九月雷殷空，落日倒射千山紅。江頭樹木半傾倒，袞袞不盡洪濤風。風中有物如長戟，電光忽来傾霹靂。雨罷晴開不復知，乃是潛蛟倚長石。蒼皮半卷頗飛動，澁蘚中開欲跳擲。青熒野火下絕水，夭矯長烟轉空壁。天生神物有時出，歲月飄流爲誰得。銅花欲盡秋水渾，尚有千年妖血痕。向来天地亦兒戲，俄頃變怪徒紛紜。君不見豐城之來亦不久，寶氣何爲上牛斗。
初夏即事 呂本中  长江
歌呼連牆亦任渠，移門賓從又何如。晴階仰日卧紅藥，野水趁船跳白魚。多病且参篐桶話，得閑時近養生書。平生不盡幽居興，付與長江拯釣車。
偶作 呂本中 
鄙夫養病苦不足，諸公覓官常有餘。自是閑人不更事，可隨雲鳥更深居。
癸已自南京過泗上 呂本中 
昔我往矣天欲霜，今我来思梅已黄。淮山澡雪塵垢面，魚稻掃除藜藿腸。好風肯伴客帆遠，故國不辭歸夢長。塔中老人莫相笑，我自寂然渠自忙。
泗上贈楊吉老二首  其一 呂本中 
杯中蛇去無恙，醉裏詩成有神。相逢不及世故，長年倍覺情親。
泗上贈楊吉老二首  其二 呂本中 
置王坦之膝上，着陳長文車中。何似維摩丈室，蕭然一榻清風。
題寶應張氏草堂 呂本中 
好風殘暑不同塗，穏看饑蚊自掃除。不謂南軒有佳竹，捲簾相對一牀書。
學仙行 呂本中 
長松拂雲根合抱，雪虐霜凌不相到。下有千歲老茯苓，化爲琥珀光自照。食之便可登廣寒，不但無病長少年。浮生溷濁那可言，和氣乃爲塵務煎。坐看靈藥置泥土，五味雜置成薰羶。豈不聞齊天子，黄金丹成不肯仙。且貪人間樂，不能從汝飛上天。惜哉韋郎之妙語，一失毫釐千萬年。
冬日訪朱深明博士二首  其一 呂本中 
北風迎馬入裘茸，來訪殘爐半日紅。敗屋數間書百篋，無人知是陸龜蒙。
冬日訪朱深明博士二首  其二 呂本中 
見公便是倚松老，念我不忘擔板心。萬里江山一尊酒，主人無古亦無今。
初别清源姑才仲弟過楚丘作 呂本中 
前村後村鳩亂鳴，梨花點雪柳半青。斷雲忽過楚丘縣，驟雨已見龍丘亭。故人愁緒各南北，宿酒别時同醉醒。語離情緒乃如此，故園可歸公不聽。
宿楚丘懷石子植顔平仲趙才仲 呂本中 
暮行楚丘北，適與寒雨值。旅舍一尺泥，又乏芻秣費。故人渺天涯，客子初夜至。披衣附殘火，煮茗當晚饋。昏昏傍晚枕，悄悄入清睡。向來談笑聲，已若異世事。但覺舌本間，尚有宿酒味。鴻鵠乘秋風，意在網羅外。强飯無多談，此語敢失墜。
發召伯埭二首  其一 呂本中 
柳外鵓鳩相應鳴，屋頭新月半輪生。知公未便爲官去，且放扁舟自在行。
發召伯埭二首  其二 呂本中 
曉日烘窗不得眠，夾河高柳亂鳴蟬。西風種種入愁思，更有長亭十里船。
余病不能蔬食懼有五味口爽之責作詩自戒 呂本中 
君不如屈大夫，夕餐但秋菊。又不如顔平原，未晝且食粥。雖知舌本欠滋味，頗覺和氣實其腹。癡人要盈餘，椒有八百斛。錢有一百屋，鼎俎涴腥膻。杯盤眩紅綠，四方採珍異。亦未極所欲，寧知下箸處，但有一飽足。坐償姓命債，百死有未贖。何如野僧飯，晚菜下脱粟。撞鐘撃鼓坐高堂，童奴唱飯來相續。竹間新筍大如椽，樹頭老耳肥於肉。亦不見蟹躁擾，亦不見牛觳觫。石郎愛惜韭萍虀，晉侯睥睨熊蹯熟。以此相重輕，於君未爲福。
南山 呂本中 
南山佳有餘，我病不自得。今日飲君家，把酒到曛黒。秋風浩萬頃，涼月挂江色。對此不能歡，何以消偪塞。人生少如意，百語輸一黙。喜逢佳主人，略爲解覊勒。歡然有餘味，即此自温克。陽春內空洞，隱如一敵國。世賢首陽餓，我愛鄭朝穆。却懷三年艾，未盡一醉力。青蠅鬨殘暑，小雨頻敗北。漸須把蟹螯，莫訃舟摧抑。君看女兒笑，終勝官事逼。殘盃蓋餘瀝，慎勿貸鷄肋。要看知我真，不獨觀酒德。
與諸弟諸李同登塔山愚壁以事不能来因成二絕  其一 呂本中 
李家漾南江漫流，幕阜山前春更愁。無人肯會西來意，且作小詩盟白鷗。
與諸弟諸李同登塔山愚壁以事不能来因成二絕  其二 呂本中 
道人不來花滿山，蹇驢出沒松聲間。待約江頭今夜月，與渠他日報平安。
春日二首  其一 呂本中 
春日紛紛一段奇，無言桃李任春欺。要須及熱蘆灣去，莫看風吹雨打時。
春日二首  其二 呂本中 
誰將舊日狂蜂蝶，誤入春風桃李蹊。咫尺風光不相貸，無因乞與上天梯。
東園 呂本中 
暫開還落不停枝，雨濕東園柳絮稀。遥想釣船今夜月，暗隨潮信與春歸。
即事 呂本中 
經旬無客事亦少，多病閉門身更輕。我自不能知許事，暮江斜雨送蛙聲。
和李二十七食蛙聽蛙二首  其一 呂本中 
膏香未即輸鮭菜，煎和真同食蛤蜊。北人驚嘆不下箸，乞與韓公南食詩。
和李二十七食蛙聽蛙二首  其二 呂本中 
莫驚朋類多驚爆，曾伴中郎鼓吹來。今日屬官本渠分，晚江烟雨閙池臺。
題秦惇秀才園亭 呂本中 
秦郎重構水邊亭，仿佛疏林過雨聲。更喚清泉入屏坐，少留他日濯吾纓。
别夜 呂本中 
薄酒殘燈欲别情，暗螢依草不能明。懸知先入他年話，一夜蛙聲連雨聲。
寄題蘇州靈巖 呂本中 
水分西子採香徑，山是吴王避暑宫。可惜同来不同賞，落花飛絮曉濛濛。
呈甘露印老 呂本中 
水滿南河月滿牀，市樓燈火隔秋江。無人可會庵前事，一夜北風吹破窗。
璧上人欲行爲雨止戲成一絕用前韻 呂本中 
東風不借南舟便，細雨輕寒鎖暮江。更想亂山明日路，暮天風雨打船窗。
江口送璧上人二絕  其一 呂本中 
小雨浮江霜送秋，曉山晴遶讀書樓。道人不作當時面，萬里一帆隨白鷗。
江口送璧上人二絕  其二 呂本中 
今日鉢囊南去人，當時雕句作新春。更知自昔相逢意，定是他生骨肉親。
送朱時發 呂本中 
眼底家鄉不自歸，癡人争忍劫前灰。直饒古廟香爐去，也要披毛戴角来。
送甯子儀 呂本中 
洪波奔放不停塵，萬劫茫茫寄此身。畢竟無人會休去，滿堂栝木不能春。
唐張琯書記梁時婦人黄鼎因侯景亂沒北齊爲小校胡兒所虜生二子後附海舶歸聞鼓角得岸乃知是會稽郡鼎先在梁許嫁張固及歸固適爲剡令求與相見不可乃遣令送之宣城鼎在齊時作秋風曲渡海時又作詩三章琯書稱其詞凄怨自琯時已不傳 呂本中 
萬里秋風曲，三章渡海詩。絕勝漢公主，略似蔡文姬。故國山河在，荒城鼓角悲。何如覓張固，不用憶胡兒。
夜坐呈吳迪吉 呂本中 
伏暑不能旱，楚天頻復陰。疾雷衝雨斷，亂草接江深。舊圃可小摘，老盆餘數斟。明朝有傾倒，相待沃愁吟。
與李夫言諸人分題得之字 呂本中 
人生行樂耳，此去復何之。酒憶侯公聖，月如京兆眉。未須誇敏捷，或恐勝肥癡。不作別離見，却憂兒輩知。
訪秦氏北莊 呂本中 
午日城西路，籃輿疑舊尋。稻田疏野水，草徑接秋陰。飯憶分盤玉，書藏遺子金。不須千里目，枉費百年心。
喜才仲兄弟至偶成四十字 呂本中 
落日下喬木，好風来暮船。徑思投轄飲，復作對牀眠。寂寂驅愁外，紛紛着酒邊。平生五經笥，不直一囊錢。
春日 呂本中 
數畝幽畦滿小園，兒童無事亦嘲喧。水搖日影上簷角，風送花香来鼻根。病去只留花作伴，客来常欠酒應門。城南旱夌塵埃裏，不借春江一尺渾。
甲午送甯子儀歸洛 呂本中 
異時從公游，頗恨相得晚。同參長蘆禪，共聽資福板。公今三年病，我亦百事懶。春風廣陵城，笑語有未款。嵩陽有歸路，河水漸清暖。豈無一言贈，慰此千里遠。青松老合抱，意不在俗眼。豈如山上苗，共盡白日短。一身隨藥囊，萬事付茗盌。爐煙裊晴窗，自足了遲緩。奈何孔文舉，苦思坐客滿。更知蘇門公，遠效嵇中散。舟行儻見念，此語試三反。
讀舊詩有感 呂本中 
但聞微雨響梧桐，不悟高樓盡日風。團扇向人仍有意，短檠于汝漸無功。悮游兀者形骸外，恐墮淵源雲霧中。剩攪饑腸供好句，爲君常占一生窮。
别後寄舍弟三十韻 呂本中 
還家日已短，况此獨行情。客路三年别，秋帆十日程。小船擕手上，斜柳縱篙撐。岸失乖龍蟄，窗留素月縈。重回召伯埭，虛住廣陵城。破屋仍堅坐，殘鶯只强鳴。江猶渺漭去，草欲蔓延生。水縮蛙蟆鬬，場空霧雨横。土風沾瘧癘，民俗混蠻荆。豈識排門入，魚無倒屣迎。好詩思共讀，薄酒念同傾。枕席煩團扇，膏油乏短檠。可無道里念，或恐夢魂驚。惟昔交朋聚，相期文字盟。筆頭傳活法，胸次即圓成。孔劍猶霄鍊，隋珠有夜明。英華仰前輩，廓落到諸卿。敢計千金重，嘗叨一字榮。因觀劍器舞，復悟擔夫争。物固藏妙理，世誰能獨亨。乾坤在蒼莽，日月付峥嶸。凜凜曹劉上，容容沈謝并。直須用款款，未可笑平平。有弟能知我，他年肯過兄。初非强點灼，略不費譏評。短句箜篌引，長歌偪側行。力探加潤澤，極取更經營。徑就波瀾闊，勿求盆盎清。吾衰足欿轗，汝大不欹傾。莫以東南路，而無伊洛聲。
記夜 呂本中 
殘暑薰炙人，安夢不得長。忽蒙千里風，慰此六尺牀。高梧舞清影，上懸明月光。初知枕簟穏，未厭塵土忙。中宵有臭蟲，其大如蛣蜣。排闥觸屏帳，怒欲凌空翔。熟視不得名，但見兩翼張。本草所不載，爾雅所未詳。夏蟲盛百族，此物尤猖狂。東窗不得睡，幸無疾病妨。惜哉有知物，點汚此微涼。人生要更事，美惡無不嘗。悉除糞壤念，頓悟服食方。去爲千丈松，凜然衝雪霜。慎勿學瓜瓠，置身籬落傍。
夜坐 呂本中 
廣陵城中聽夜雨，倒牀不眠問更鼓。西風萬里卷長河，徧與淮山洗塵土。淮南米賤魚亦好，敢復摧頹歎羈旅。重簾複幕嬾相負，細字寒燈且如許。漫如爾雅注蟲魚，更就篇章考齊古。粗知俛首受寒餓，未暇着意尋豪舉。牀頭有酒不敢飲，况復閨門畫眉嫵。故人此去今幾時，亦有文字相撐拄。東明縣前濟陽路，每一夢至猶能數。少年不憚道里遠，平生未省别離苦。只今多病鬚已白，尚能呼渠醉而舞。田園未還君可恨，歲月漸晚吾何取。饑蟲遶壁不自聊，爾獨何情促機杼。
寄唐充之二十韻 呂本中 
俗事自相促，吾生常作難。長河已萬折，險路復千盤。坎壈深藏步，岑嶔穏轉鞍。誰知守樗散，略不悮泥蟠。末學多乖謬，微軀寔控摶。小兒成頂領，烈士吐心肝。許下少文舉，吴中無伯鸞。直須識根柢，始是極波瀾。念此欲誰語，想公還自寛。屢成長劍倚，得洗夜蟲酸。解后終年别，殷勤一笑歡。已除舌本强，仍斵鼻端漫。直節羣公念，高名四海間。相期更無事，所祝在加餐。晚日留殘雪，春雷續淺寒。欲行殊未必，堅坐只長歎。不厭道里遠，敢辭裘褐單。却尋三語掾，重對兩蒲團。剩欲洗胸次，先留倒筆端。何須灞陵岸，回首望長安。
竹西亭 呂本中 
十年走塵土，重上竹西亭。草木新容態，江山舊典刑。狂風掃毒暑，落月伴疏星。認取揚州路，荒城一抹青。
邵伯路中途遇前綱載茉莉花甚衆舟行甚急不得細觀也又有小盆榴等皆精妙奇靡之觀因成二絕  其一 呂本中 
花似細薇香似蘭，已宜炎暑又宜寒。心知合伴靈和柳，不許行人仔細看。
邵伯路中途遇前綱載茉莉花甚衆舟行甚急不得細觀也又有小盆榴等皆精妙奇靡之觀因成二絕  其二 呂本中 
玉檜盆榴作隊来，異香相趁不相猜。從今閉向深宫裏，莫學江湖自在開。
飲秦少方家 呂本中 
秦郎家畔一甌茶，何處清涼不是家。客子三杯玉泉酒，主人一曲浪淘沙。
孫量臣約游乾明借秦少方韻見贈復次韻答之 呂本中 
睦州香火趙州茶，走徧叢林不着家。今日爲公拈出也，兩橋人語是高沙。
春晚郊居 呂本中 
柳外樓高綠半遮，傷心春色在天涯。低迷簾幕家家雨，淡蕩園林處處花。簷影已飛新社燕，水痕初沒去年沙。地偏長者無車轍，掃地從教草徑斜。
外姊趙夫人智量以良人沒祝髮感歎成詩 呂本中 
故人前去冢纍纍，爲恨爲憂未肯歸。從有青山可藏骨，却無紅淚與沾衣。饒三笑汝參禪誤，晁四憐渠祝髪非。猶勝同儕二三子，枉隨秋草閉斜暉。
代贈 呂本中 
十年流落漫西東，想見謝家林下風。晉邑自思欒孺子，魯儒空望叔孫通。風花已分飄藩外，玉樹何情著土中。縱有春梢堪寓目，却無人面與争紅。
又代贈 呂本中 
略無歸夢遶湖湘，漫逐微陰出建章。月裏寒珠一生露，鏡中衰鬢十年霜。逢人莫唱相思調，閲世終無却老方。想得扁舟北還路，斷雲衰草更斜陽。
臨川王坦夫故從谿堂先生謝無逸學北行過廣陵見余意甚勤其行也作詩送之 呂本中 
王郎别我春已晚，索我題詩敢辭懶。讀書萬卷君所聞，只要躬行不相反。聖人遺言凜可畏，小事未免書之簡。衣冠瞻視有法則，何獨文章要編剗。譬如逆風曳長艦，竭力正在千夫挽。君行念此須飽參，即是谿堂句中眼。
登淮南樓 呂本中 
樓上西風日脚斜，樓前廣道更人家。高林稍稍變黄葉，細草重重冒白花。薄酒尚堪遶舌本，故人何事走天涯。蓬籠只繋南亭下，乞與寒江整釣車。
題淮上亭子 呂本中 
亭下長淮百尺深，亭前雙樹老侵尋。暮雲秋雁且南北，斷壟荒園無古今。露草欲隨霜草盡，歸檣時度去檣陰。秋風未滿鱸魚興，更有江湖萬里心。
夏夜大雨呈若谷叔并晁叔用江子之一上人 呂本中 
中庭電光垂，四壁雨脚溜。初如單車馳，忽若萬馬驟。並牆不相語，燈影照圭竇。飜思共按樂，日月不得又。叔能糠覈肥，姪且藜藿瘦。買田嵩潁間，欲往今已後。旦夕呼晁江，把酒且相就。更煩一上人，不語居坐右。
贈一上人 呂本中 
細褥紗幮卧軟綾，豈知秋色到襄陵。饑烏乍定門門樹，寶塔新晴夜夜燈。晚菜聊充肉一臠，殘林才當飯三升。平生積嬾成驕惰，慚媿空房獨坐僧。
久雨路絕賓客稀少聞后土祠瓊花盛開亦未果一往也 呂本中 
卧聞更鼓濕不鳴，曉窗但有摧簷聲。雲横不放山入坐，風怒欲倒江衝城。東家酒熟花爛漫，折簡喚客留娉婷。街頭泥潦一尺許，意雖欲往無由行。儒生活計亦不惡，蒲團堅坐到日落。映窗香穗觸凝塵，過眼文書開病膜。明朝新晴有佳處，穏看小檻翻紅藥。無雙亭下一枝春，玉潔霜清未寥廓。閉門嬾出君莫笑，看汝多愁吾獨樂。故人無事倘能来，爲君試舉舒州杓。
同狼山印老早飯建隆遂登平山堂 呂本中 
塵埃障西風，草木被朝日。籃輿郭北門，未厭來往疾。僮奴嬾不進，頗復費呵叱。道人先我行，宴坐已一室。殷勤勸客住，午飯當促膝。爐烟窗紙明，鳥語樹葉密。却上平山堂，晚景更蕭瑟。澄江渺天際，妙句不容乞。平生泉石念，固自有遺失。何能從兒曹，十事九不實。茲游豈不快，此老固坦率。尚從文殊師，一往問摩詰。
舟行次靈璧二首  其一 呂本中 
往来湖海一扁舟，汴水多情日自流。已去淮山三百里，主人無念客無憂。
舟行次靈璧二首  其二 呂本中 
小市荒橋貫濁河，故人雖在嬾誰何。只因遠地經過少，更覺新年坐卧多。
己亥上元數同晁季一叔用清坐不出 呂本中 
北風凜凜吹月高，萬木夜作窮猿號。卧聽車馬赴塵土，愛此一室明秋毫。小爐著火晚收焰，短檠照坐寒無膏。主人忘言客亦嬾，更煩赤脚送茗盌。子雲事業本清浄，維摩方丈常蕭散。出游苦畏今日閙，歸坐略盡平生款。自知衰病損剛腸，只要文書遮病眼。公能却掃趁閑暇，渠自低頭費牽挽。明朝乘興尚能來，咫尺吾廬不嫌遠。
寄李商老 呂本中 
黄塵車馬流，金火戰殘暑。西風迎潮来，密雲復無雨。江淮旱已甚，映眼但塵土。田疇雜蕪穢，草樹翳洲渚。緬懷平生歡，捐棄各秦楚。千言偪胸次，到口不能吐。君非一臂舊，此意復可許。青蠅暗藩溷，有似嚇腐鼠。須君濟川手，略爲虹蜺舉。念之不能眠，清坐聽鳴櫓。
晚至城南 呂本中 
来往城南路，今年又作冬。荒林掛落日，古寺疊疏鐘。職事日三出，交游時一逢。可憐河上水，唯少莫山重。
汴上作 呂本中 
不使西風便解維，且留殘暑震餘威。累累野水循河下，攝攝榆蟲撲面飛。五斗漫隨王績隱，一裘聊待晏嬰歸。平生事業新詩在，送與江南舊釣磯。
初抵曹南四首  其一 呂本中 
未辨歸山計，今年學作官。簿書妨好夢，塵土敗餘歡。但有妻孥累，初無肺腑寛。從来畜鮭菜，不上八珍盤。
初抵曹南四首  其二 呂本中 
久罷攝生術，虚藏種樹書。病多詩輒廢，秋到客仍疏。約带何辭緩，穿靴不暇徐。猶勝策高足，辛苦曳長裾。
初抵曹南四首  其三 呂本中 
併足經庭右，褰裳入座隅。頻容著帽進，雅稱折腰趨。燥吻應難濕，殘杯莫强濡。平生駟跛蹩，今日更長途。
初抵曹南四首  其四 呂本中  长江
往時汪博士，勸我便歸休。細雨簷花夜，長江楓葉秋。欲行殊未必，高卧恐無由。感歎思亡友，端居可淚流。
言志 呂本中 
馮驩客傳舍，彈鋏歌不已。託身孟嘗君，惟有一劍耳。何事食無魚，何事出無輿。先生猶有劍，至我劍亦無。一來曹南郡，優游聊自娱。春風吹我衣，春草生庭除。小便胞略轉，晚髮手自梳。仰面送歸雁，低頭羨游魚。幸有薄薄酒，浸漬滿腹書。安得待天命，吾心亦何如。長鋏莫漫彈，何必憶吾廬。
學道 呂本中 
學道如養氣，氣實病自除。驗之寒暑中，可見實與虚。頹然覺志滿，乃是氣有餘。豈惟煖臍腹，便足榮肌膚。但能嚴關鍵，百歲終不枯。道苟明于心，如馬得堅車。養以歲月久，自然登坦途。江河失風浪，草莽成膏腴。熟視八荒中，何物能勝予。時來與消息，吾自有卷舒。死生亦大矣，汝急吾自徐。捷行不爲速，曲行不爲迂。一漚寓大海，此物定有無。誰能具此眼，况望捋其鬚。學有不精盡，遂至玉碔砆。昔人中道立，爲汝指一隅。千言不知要，徒自費吹嘘。所以季路勇，不如顔氏愚。請子罷百慮，一念回須臾。忽然遇事入，此語當不誣。
和趙承之 呂本中 
十日九日昏夢集，職事向人如束濕。看朱成碧有底忙，然萁煮豆相煎急。長官抵几入門去，小吏垂頭就行立。塵埃上下久可厭，學問峥嶸老難入。平生謬欲師古人，遇事始知吾不及。正須眼底去涇渭，便自胸中無棨戟。丈夫蓋棺事則已，破屋頽牆使誰葺。要隨歸雁刺天飛，莫待枯魚過河泣。
曹州後囿夜行 呂本中 
衣欲生稜夢不成，城頭高下打三更。月明如晝柳如畫，更向瑶池南岸行。
風吹蒲葦叢三首  其一 呂本中 
風吹蒲葦叢，中有霜墮意。美人天一涯，行子初夜至。
風吹蒲葦叢三首  其二 呂本中 
風吹蒲葦叢，秋色日向晚。美人何時來，行子饑未飯。
風吹蒲葦叢三首  其三 呂本中 
行子惜日月，美人輕别離。風吹蒲葦叢，及時當早歸。
曹南試院懷向子諲兄弟兼呈張擴 呂本中 
大向金相玉爲表，小向堅車取長道。閉門不見今幾日，塵埃滿城何時好。病夫坐穏百不聞，讀書聒人到夜分。朝来雨過涼氣足，思與張侯同叩門。
試院中作二首  其一 呂本中 
客夢斷復續，角聲寒更長。疏籬擁殘月，老木犯新霜。閗縶身何恨，馳驅汝自忙。稍知詩有味，復恐道相妨。
試院中作二首  其二 呂本中 
諸生未下筆，客子且安眠。老覺文章退，官憂簿領纒。短檠仍有味，高枕自無緣。但願無他苦，今年如去年。
擬古 呂本中 
西鄰有佳人，開户納明月。月照衣上纓，同心爲誰結。此結今幾時，未解心已折。隔林聞搗練，起坐更嗚噎。情人在萬里，我獨音問缺。不聞行路難，但見思歸切。年来契闊久，烈士或喪節。如何空牀居，初未見短闕。胡馬與越鳥，本自無離别。草搖新霜白，秋送池中竭。君心有斷絕，妾恨無盈歇。
正月十五日試院中烹茶因閲溪碑 呂本中 
小爐方鼎蛙蚓鳴，那知簾外東風驚。亂雲初破盤鳳影，缺月半墮春江明。已驅簿領出門去，更洗肝肺令愁醒。大碑古字久寂寞，高堂素壁空崢嶸。坐看光焰掃塵土，便覺冰霰臨窗屏。文章斷絕生氣在，妙句直欲無蘭亭。嶧山野火燒欲盡，瘞鶴半在江中陵。不知此書更奇古，反覆饜飫無譏評。山精地神肯愛護，至今歐虞來乞靈。要令石鼓舉吉日，不必細字臨黄庭。生平訪古少如意，對此自足忘經營。世間兒女爭媚好，紙上姓名誰重輕。邇來半月得堅坐，一室當行千里程。南樓燈火漫明滅，北里笙竽頻送迎。儒生事業了不惡，故人浮沈吾嬾聽。更闌更自取書讀，喚起奴僕尋短檠。
試院夜坐 呂本中 
急雨翻燈夜不眠，小牀欹側似乘船。平生萬事不如意，病後一身私自憐。海中神仙渺茫裏，方外酒徒憔悴邊。本自無心覓餘地，問公何苦愛逃禪。
清都行 呂本中 
我昔謁帝白玉墀，獨駕翠虬驂赤螭。御風而行過日圍，遂登清都游太微。廣殿上建明月旗，綴以列宿懸雙蜺。帝顧而歎憐其癡，寸田不治來何遲。我拜稽首心自疑，世俗逼隘臣所知。黜慢之故還無期，後有美人雲霧衣。玉坐交映生光輝，不必翠被緣珠璣。祕文玉簡手自持，見我而笑揚蛾眉。問我此去来何時，握手贈吾藍田芝。汝生甚良學則宜，無自輕厭令神馳。一来人間今幾時，恍如夢覺不可追。骨肉腥穢顔忸怩，北風吹寒霜露微。想視倒景凌空飛，却從帝居尋玉妃，爲汝更賦無言詩。
試院中呈工曹惠子澤教授張彦實 呂本中 
十日虚房罷送迎，不知新雁已南征。忍窮有味知詩進，處事無心覺累輕。殘葉入簾收薄暑，破窗留月漏微明。知公坐穏無他念，識我階前拄杖聲。
寄知止 呂本中 
近有書来欲見尋，扁舟南下已春深。濁河遠貫長淮水，峽岸遥瞻寶塔臨。楊子宦游常落拓，茂倫心事轉崎嶔。雲横雪擁藍關路，總是平生願學心。
印纍纍 呂本中 
印纍纍，綬若若，不如相逢一餉樂。谷量牛馬斗量珠，不如閉門細讀平生書，居閑意氣或有餘。利害毫髮過，不能以手援其軀。風吹月明，落我庭樹。宿烏夜驚，徐徐飛去。晝夜有程，汝何不住。前畏彈射，後畏網羅。孰視鴻鵠，雲霄可摩。亦知人生，如意少不如意多。富貴欲長保，執斧不見柯。印纍纍如此，宿鳥飛去何。
曹南過五丈河隄入城訪顔岐夷仲清談久之乃歸 呂本中 
春色不自惜，落花如許愁。晴天一望遠，漕水十分流。每遶長隄去，頻因好句留。相隨覓季主，不必貸河侯。論極文章秘，居兼竹石幽。和風落香燼，晚日泛茶甌。壯節知無用，諸儒誤見收。江山亦在眼，歲月忽忘憂。南郭今喪我，長卿仍倦游。漫成長韻律，勝與小蠻謳。簿領憎頻過，塵埃嬾再謀。何須五湖口，風雨轉船頭。
雪夜 呂本中  长江
曹州城南三日雪，半夜疾風吹石裂。先生睡美喚不聞，不信衾裯冷如鐡。病妻索火少聲韻，稚子哦詩應歌節。殘書向人老可愛，舊劍空在磨先缺。未能去尋泉石伴，未用深藏狐兔穴。新正已過今幾日，歲事嬾復從人說。長江略無千里夢，故人動有十年别。相逢一笑又艱阻，所向端坐成癡絕。城中諸公不相棄，時有妙句扶衰拙。頗知晴意在明日，泥深不怕車輪折。便當脱帽過君家，共放南窗看新月。一杯凍酒君莫辭，預借炎天洗煩熱。
曹南官舍書事 呂本中 
去歲頭已白，今年眼復昏。不憂窮刺骨，仍有病傷魂。酒薄如官冷，年豐荷主恩。空庭閑草木，終未答乾坤。
早出 呂本中 
早出公莫厭，此心吾已灰。嚴風逸月落，曉氣浹霜回。疾病衝寒怯，衰遲畏事催。匆匆節漸去，袞袞事方來。破壁詩猶在，荒城菊半摧。還家一樽酒，思與故人開。
寄江端太子之晁冲之叔用 呂本中 
往歲孟秋月，我行東出關。人烟眇歸路，風雨轉河灣。别恨友游失，心成木石頑。有隨妻子嘆，無語鳥烏閑。曩事空回首，微官真强顔。舊諳塵土迸，頻辱簿書頒。日月勤憂患，庭闈實阻艱。自忘身窘束，時得淚潺湲。疾病衰猶活，漂流老未還。悮霑文字癖，虚覺鬢毛斑。苦語終難好，蕪辭漫不刪。絕知出意表，敢復見顔間。二子今懷璧，羣公時賜環。寄書常恨草，雕句得無慳。晚照雲千疊，新涼月半彎。相忘有道術，那得厭塵寰。聖治光三輔，皇威極百蠻。物能同應瑞，民自不藏姦。薄技寧堪奏，餘光或許攀。何須陽翟望，咫尺是箕山。
兩鶴行 呂本中  洞庭湖
西風引湖光，上與月色亂。化爲兩白鶴，飛来洞庭岸。洞庭無網羅，兩鶴願爲伴。鳴聲既清好，羽翼又璀璨。一鶴飛上天，久厭俗眼玩。一鶴不能飛，摧頹自悲歎。三年望絕壁，念汝腸已斷。昔既薄恩情，今還恨霄漢。未忍學鷦鷯，裁求一枝換。
陵城歌 呂本中 
北風吹沙秋草黄，漢家故陵當路傍。殘墓斷壠趁風雨，狹徑小樹行牛羊。當時王子朝未央，飛燕姊弟承龍光。大策已定回朝陽，不知外家諸舅忙。後來變化尤猖狂，佞賢賊莽分行藏。豈知漢運中更長，濟陽舍中方赤光。終亦變化隨飛揚，何獨此地令人傷。人生覩此當自顧，位高金多終此路。君不見五陵佳氣且如此，更復何情說丁傅。
早至天寧寺即趙州受業院也 呂本中 
殘月曉未落，疏星點寒林。嚴車城南路，先聞鐘磬音。道人迎我入，共步重廊深。瀹琖施净供，冰味雜海沈。蒲團近宿火，不受塵埃侵。欲求半日息，簿領勤相尋。東堂老禪師，枯木尚龍吟。一轉庭前柏，諸方疑至今。我生晚聞道，所向足崎嶔。謬傳無字印，嘗恐力不任。淮海罷行役，吾人多滯淫。于焉一枕夢，可見平生心。
曹南寄親舊 呂本中 
净名居士黙無語，翰林子卿虚見尋。半世泥塗催老大，中年詩律費光陰。江湖每有同歸志，酒炙初無獨飽心。三尺枯桐取煨燼，斷弦遺譜有知音。
大雪不出寄陽翟寧陵 呂本中 
簿書終歲忙，風雪一日静。閉門近殘火，稍覺諸事勝。平生汗漫游，已負麋鹿性。微官不能歸，但見日月競。老人去已遠，我行復未定。訓言實在耳，無因問温清。歸心止陽翟，悲夢識新鄭。大女癡無比，有語多未聽。小女索乳啼，不與窮屋稱。想喚添丁來，與汝相和應。低頭坐兒曹，氣血安得盛。非無車馬心，未忍求捷徑。顧自阻饑寒，疇能免譏評。諸郎何時逢，相作玉樹映。文章有活法，得與前古並。默念智與成，猶能愈吾病。
與寧陵叔弟别後有懷兼寄趙才仲二首  其一 呂本中 
一别又經月，欲来渾未期。寧知萬卷讀，難療十年饑。長物新添女，生涯舊有詩。更傷新况味，不報老親知。
與寧陵叔弟别後有懷兼寄趙才仲二首  其二 呂本中 
表弟今何在，中郎亦漫游。平生足艱阻，今日倍遲留。誤辱瓊瑶報，兼蒙札翰投。南窗五更月，常照别離愁。
大雪不出 呂本中 
晶晶日欲出，翻翻風自横。近階三尺雪，附火一杯羮。老樹春難别，深簷烏或鳴。新春第三日，堅坐若爲情。
自曹南至陽翟追懷江上舊游呈叔弟 呂本中 
醉别白沙江上亭，晚蟬高樹各秋聲。風乘小艇鳬鷖進，雨歷疏簷環珮鳴。家事不隨王事了，新愁常接舊愁生。只今疲病嫌鞍馬，十日同居眼暫明。
自陽翟至寧陵與虛已叔諸弟别還曹未久知止復來偶成二十八字 呂本中 
綠徧牆頭楊柳枝，小亭春盡阻歸期。頭昏目暗無情緒，不比少年離别時。
試院中作 呂本中 
職事侵人畏作官，略偷身去不能還。樹移午影重簾静，門閉春風十日閑。尚有文書遮病目，却無塵土犯衰顔。故人何處蓬籠底，看盡江南江北山。
去冬試院中嘗作詩云衣敝蝨可捨髮垢櫛不下披衣坐牆角尚有微火跨平生足拘窘今日幸閑暇新文加點竄欲歇不能罷雖微塵事妨頗畏俗子罵出門見諸老此語君可畫今年復入試院職事多窘迫者簿書滿前如赴蹈湯火也再次前韻 呂本中 
誰令君作官，袞袞簿書下。誰令君不學，陷穽乃欲跨。緬懷北窗翁，斯人蓋多暇。田疇望家遠，日月已秋罷。尚蒙諸公憐，未至官長罵。何時歸来圖，更作一段畫。
雨後數與李仲輔兄弟往来且約十七日同過士特因成長韻 呂本中 
鄰鷄再三鳴，不改風雨晦。束裝向前塗，恐與泥潦會。故人時一来，共此一室內。微言久已絕，苦語或未遂。子孫甚奇古，却立有餘地。舊從伯氏游，則已聞令季。斯文倘未遠，吾今盡憔悴。相期無何鄉，獲保清凈退。收身稠人中，着眼世事外。山空倚巖石，雪立老杉檜。往來相遇難，更自少如意。旦日過城南，把酒公一醉。
首夏二首  其一 呂本中 
生平寡嗜欲，頗願得少閑。盡讀未見書，徧尋雲外山。往来二十年，昔者盟未寒。妻子見驅廹，低頭言作官。朝翻朱墨案，暮對藜藿盤。豈無一畝宫，令汝得少安。向来棲息地，苔竹奉餘歡。何時二三子，共駕牛車還。汝實江海人，悮令塵土干。舊游在彷彿，欲往當不難。但去眼界窄，自然心地寛。
首夏二首  其二 呂本中 
空庭下疏箔，樂此樹蔭美。鳥聲相續来，百種皆可喜。日長少文字，俗事不到耳。開窗略須夜，月露欣瀰瀰。頗念閑居樂，感歎投筆起。吾家老清源，愛我入骨髓。還家治場圃，喚我共料理。會同江海去，更欲附船尾。平生跨款段，不敢廢鞭箠。誰云馬中龍，一日有萬里。卜鄰吾所知，江晁老兄弟。
問晁伯宇疾二首  其一 呂本中 
晁子臥京城，歲月晚不用。偷身出塵土，閉戶忍疾痛。客來不與語，有口吾懶動。今年又請老，氣力當少縱。生平厭筆墨，棄去不復弄。頗念白頭親，甘旨須子奉。呻吟不衽席，妙語時一諷。誰令稻粱謀，未答泉石夢。鄙夫託未契，義實憂患共。天定或勝人，寡固不敵衆。請公但縮手，保此清凈供。因書報安否，兼與問群從。
問晁伯宇疾二首  其二 呂本中 
取驥伏鹽車，更欲縶其足。於物未有害，罰汝則已酷。晁子江海士，老去自窘束。平生萬卷書，豈止十年讀。隨身幾箱篋，一一手自錄。初無解衣贈，未免操戈逐。仲也抱瑚璉，幼亦好奇服。西堂老弘微，與子同軌躅。過門有江謝，共語喧破屋。棄官吾已懶，覆種子未孰。逢人強應接，遇事多詬辱。何時把鋤頭，得止季路宿。
商村河決 呂本中 
今年河口決商村，遠望飛濤匹馬奔。曲港定無蛟鱷橫，下田甘受雨泥渾。衣裳蟣虱藏針縫，頭面塵沙露爪痕。猶恐因循葬魚腹，故人無地與招魂。
新霜行 呂本中 
新霜下幽蘭，昔在顧眄間。時過理當爾，敢復致一言。物生無榮賤，悉是君所見。相值有相違，誰能滿吾願。田園棄荒蕪，官居走郵傳。誤尋文字盟，秣馬當百戰。一飯或未飽，逢人足嫌怨。窮於投林猿，窘若巢幕燕。忍學少年子，羽翼偷絢練。百萬買纒頭，千金奉娱宴。願爲匣中玉，不作秋後扇。丈夫重許與，正爾未爲倦。絕糧有不死，酒肉虛健羡。古人馬伏波，吾猶識君面。
將去曹南連得江晁書因歎存沒諸友遂成長韻 呂本中 
西風脱殘暑，我病不自聊。吏舍少還往，亦復長蓬蒿。欣然脱帽去，念此非一朝。陽翟未遽往，寧陵虚見招。初無食息地，未免柴水勞。故人數遺書，尚有江與晁。窮途感節義，俗耳受風騷。向來相知人，昔盛今寂寥。落日送汪謝，荒小留老饒。關侯最傑立，亦以膏自燒。後生有向子，更盡兒女嬌。出門天奪之，不令上雲霄。坐看朋友淚，未減春秋褒。怪我但羸疾，悮蒙風雨搖。日月費奔走，文章勤琢雕。會須領妻子，更欲投吾曹。耆舊喚歸隱，諸公憐久要。出同赴鷄黍，歸但守簞瓢。相將訪雲山，所至雜漁樵。還當古渡口，卧聽西江潮。
精衛詩 呂本中 
西山有鳥，其狀如烏。名曰精衛，其名自呼。精衛堙海，不堙不止。問誰之報，云帝之子。帝子女娃，往游不還。精衛求之，不敢有安。海流不改，汝堙不遷。嗟哉精衛，志則可憐。我昔讀書，惟聖之求。竭力從之，以春及秋。老人宴居，審吾之學。惟時友朋，日就雕琢。聖言甚微，吾意則近。近以識微，退或有進。三年于曹，惟罪之恐。人雖甚厭，子亦不勇。舒舒其雲，沄沄其水。子不與歸，而曰有以。豕羊在牢，芻秣之戀。烹庖及之，抑又誰怨。予學日遠，子道日疏。有愧精衛，其誰與居。精衛之飛，不必戾天。子之不如，寧有智焉。惟作與否，愚智之擇。小人作詩，惟一勸百。
寧陵弟相送至南京因成四韻寄季一子之叔用 呂本中 
白髮無端巧上頭，鏡中顔狀不能羞。要尋揚子一廛地，未用劉公百尺樓。野竹連陰護蒼蘚，暮雲生雨續黄流。秋風有信鱸魚在，更約江晁共小舟。
十一月一日步河堤上 呂本中 
簿書糾纒人，欲出不自許。老叟環我前，更作附耳語。脱身上河隄，頗似晝伏鼠。河堤平如掌，下有千歲土。夕陽斂殘照，草木過寒雨。游魚著鈎餌，舟子快新煮。煮魚得放飯，尚歎行役苦。江湖平生心，歲月可逆數。故人書斷絕，吾事有去取。歸来討清尊，妙句還一吐。
留侯 呂本中 
留侯下邳時，豪氣或未除。晚節欲輕舉，效在黄石書。其書本無言，一嘆三嗚呼。彼公實天人，識此鵷鳳雛。良田有蕪穢，令子痛自鉏。萬事不得已，一身常晏如。袖手默無語，四方瞻步趨。不知隆準公，果能知子無。小兒荀彧輩，下及崔浩徒。謂能明子心，此語亦已誣。不能處其知，正足殺其軀。所恨生已晚，聖門無坦途。學不盡其才，未免風俗驅。詩書在煨燼，子何不回車。試問禮之本，更觀心地初。
送韓撝秉則赴棣倅 呂本中 
公如玉壺冰，見即離煩熱。况當清秋懸，更自貯霜月。中邊本無垢，何處覓焚爇。盛以百鍊銅，此亦不得折。初蒙一日款，遽有千里别。扁舟轉青齊，歲事當雨雪。遠行不贏糧，已悟服食訣。古来饕餮徒，頗謂一世傑。唾壺彼何知，便爲如意缺。觀其所用心，俱不異鼠竊。首陽獨往人，渠自飽薇蕨。舉頭公一笑，百慮無以絕。江源初濫觴，末乃流不竭。傷哉韝上鷹，一飽便飛掣。
讀秦碑 呂本中 
秦人跨九州，欲以傳萬世。立石名山傍，往往章得意。至今見遺刻，字體甚雄異。壯哉蒼蘚文，未改回屈勢。風雨所侵蝕，中有千丈氣。嚴如虬龍蟠，深若鐵石利。餘威到山鬼，謹守敢失墜。漢魏能書人，亦豈可睥睨。未能識藩籬，何止趁姿媚。初無一日雅，但有三舍避。文章又奇古，遷雄蓋苗裔。觀其所稱述，肯爲尊者諱。巧言未大失，末乃爲俗累。嗚呼結繩前，此又誰與記。君臣共無爲，垂拱天下治。春秋紀日月，大易垂彖繋。嬴氏厭休息，動以衡石計。斯翁變古文，程邈分篆隸。自此更滋蔓，日以趨簡易。馳驅千百年，漫有紙筆費。誰能罷煩文，盡掃諸天外。此書雖見存，或以少爲貴。持此槁木枝，我亦無甚愧。
次韻答曹州同官兼簡范寥信中 呂本中 
好詩有味終難捨，俗事無功莫羨渠。破歷屢翻深甕酒，短檠時檢舊窗書。何年鷄黍先投社，是處田園可結廬。更請二公搜好句，一身疴癢要爬梳。
龔彦承觀軒 呂本中 
愛山不能歸，常恐山怪責。終歲在行役，感動頭已白。高秋强僮僕，路過龔掾宅。蒙君開南軒，除我眼界窄。白波遶青嶂，彷彿見顔色。江上飛來峰，却立對君側。蕭蕭蒲葦叢，不受塵土隔。知君有奇趣，笑我常偪仄。人生無窮已，得一乃願百。牀頭貯美酒，窗下著好客。請公但黙然，歲晚當有獲。
畫馬圖 呂本中 
平沙遠草春未生，萬木夜起争悲鳴。秋雲欲墜都護壘，急雪暗下屯田營。胡人却走畏深入，漢家飛將已雲集。此時一馬直萬錢，隴右河湟更供給。邊塵净盡今百年，萬馬潦倒西風前。天生駿骨例艱阻，是處雕鞍蒙受憐。君家九幅開新帳，欻見腰褭華堂上。長鞭不用覊絡遠，霧縠雲羅倚惆悵。高旌嫋嫋霜露微，苜蓿得雨連山肥。同時戰士今不歸，曹霸弟子能神奇。毫端妙處君得之，駑駘往来空爾爲。
堤上 呂本中  长江
落花吹盡不堪憂，只見河堤水漫流。晚日强穿城北市，春風猶駐驛南樓。妻孥轉覺爲身累，歲月終難望汝留。萬里長江一樽酒，故人何處倚扁舟。
將赴海陵出京治泎覓舟候送客不至遂行 呂本中 
子行殊未来，我馬已再秣。略投故人飯，苦厭從者聒。長河見舟楫，尚恐塵事奪。風翻蟬急噪，雨潄岸欲脫。南山已在眼，想望淮水闊。别離古所重，况在交友末。翩然欲行際，所寄一短褐。路長書来稀，何以慰饑渇。
京師新鄭與諸晁兄弟往還前後數詩  其一 呂本中 
夜語不嫌久，凜然天欲秋。客燈吹屢滅，細雨落還休。未許金張並，虛爲鄠杜游。江河少歸夢，知爲故人留。
京師新鄭與諸晁兄弟往還前後數詩  其二 呂本中 
我髮日已短，公愁安得長。牆根春薺老，瓶水臘梅香。侍立無天女，相隨有漫郎。平生湖海興，今夜宿連牀。
京師新鄭與諸晁兄弟往還前後數詩  其三 呂本中 
髮短各已白，眼昏誰復明。殘春斷花柳，晚日閉柴荆。潦倒書常廢，驅馳夢或驚。尚於團聚樂，雖老未忘情。
京師新鄭與諸晁兄弟往還前後數詩  其四 呂本中 
今弟窮顔蠋，書生老仲舒。相招得共處，何往更安居。歲月塵埃外，桑麻雨露餘。送行無别物，圮上一編書。
京師新鄭與諸晁兄弟往還前後數詩  其五 呂本中 
苦語相留極，虚牀會宿頻。山東今出相，海內不無人。婦女能尊客，兒童不厭貧。長途有如遇，今日倍情親。
本中將爲海陵之行念當復與子之作别意殊憒憒偶得兩詩上呈并告送與壯輿叔用也  其一 呂本中 
斯人如玉雪，可愛不可忘。助以濯滄海，亦復閟餘光。今茲困塵土，更伴衆翼翔。時来喚我語，共此一榻涼。風雨来頰舌，冰霜清肺腸。我老漸窘束，公才方頡頏。春秋有體製，子蓋能文章。要當纂微言，不以近故妨。粲然東園花，不登葵藿場。
本中將爲海陵之行念當復與子之作别意殊憒憒偶得兩詩上呈并告送與壯輿叔用也  其二 呂本中 
老僕倦日長，羸馬困道遠。東行數日間，尚欲一再款。我能喻子意，子亦識我嬾。追懷十年游，僅得一笑莞。時能煮湯餅，更復下茗盌。晁郎本京邑，劉子蓋楚産。江山兩秀異，與子日在眼。南風動歸興，感慨毛髮短。相尋倘有日，歲月亦未晚。
雁 呂本中 
雁從何方来，云自燕趙北。今當何所往，暖日近暘谷。寒雲墮江漢，未見所棲宿。朝憂稻粱少，暮畏羅網逐。惜哉還往頻，愈覺歲月促。悔不近藩籬，隨羣伴鷄鶩。羽幹何必好，志願亦易足。物生有高下，終恐厭摧伏。公看滄海頭，萬里飛鴻鵠。
赴海陵行次寶應 呂本中 
半升濁酒試蓴羮，賤買魚蝦已厭烹。淺水依蒲有船過，淡烟籠月更人行。交游潦倒腸先斷，疾病侵陵涕自横。北望中原一千里，故人誰復喚歸耕。
海陵雜興八首  其一 呂本中 
四海今誰託，飄然未有歸。先生作詩瘦，稚子食言肥。未忍螢枯死，甘隨鷁退飛。故人取堅坐，不爲賦無衣。
海陵雜興八首  其二 呂本中 
相見各已老，壯懷如昔然。蛟龍夜改穴，風雨暗移船。把酒猶堪醉，逢人嬾問禪。還家有餘地，留我買山錢。
海陵雜興八首  其三 呂本中 
諸老今無恙，秋来數寄聲。尚能無事飲，猶勝不平鳴。行李虚長鋏，生涯共短檠。江湖日在眼，恐負白鷗盟。
海陵雜興八首  其四 呂本中 
荒城足風雨，今日更新冬。草木山嵐暗，人家水影重。漫看文字過，時有簿書逢。目極横塘路，西樓聞暮鐘。
海陵雜興八首  其五 呂本中 
曾子不復見，斯人絕可憐。夢回千嶂裏，氣奪萬夫前。異日文章社，平生香火緣。高樓更南望，霜露倚江天。
海陵雜興八首  其六 呂本中 
萬事不如意，自然添白鬚。極知少餘韻，何敢厭窮途。土俗尊魚婢，生涯欠木奴。東行見李白，誰爲致區區。
海陵雜興八首  其七 呂本中 
空山鶴夜鳴，海風令人驚。對月且愁思，看書終眼明。斗酒不爲薄，客帆那計程。猶憐他夜雨，曾作打窗聲。
海陵雜興八首  其八 呂本中 
輕帆載曉月，和夢到揚州。木落山光寺，江横北固樓。漫抛王倕隱，虛有十年游。尚勝劉師命，才因越女留。
往来送迎城南道中二絕  其一 呂本中 
破裘重補却勝寒，暗減頭圍覺帽寛。數頃桑麻遶城路，每隨妓吏去迎官。
往来送迎城南道中二絕  其二 呂本中 
海氣如煙跨市樓，北風連夜舞梧楸。平生事業難牽强，坐聽寒燈守聒囚。
往来送迎城南道中二絕  其三 呂本中 
家叔舍弟與黎介然會于符離因用兩絕奉寄。
往来送迎城南道中二絕  其四 呂本中 
漫約同歸久未償，只今留滯各他鄉。春風有信勤歸雁，夜雨何時復對牀。
往来送迎城南道中二絕  其五 呂本中 
老覺爲官百不宜，故人雖在鬢如絲。遥知再踏同游地，更想汪饒曳杖時。
病中夜聞雪作時堯明有廣陵之行未歸思爲數語奉寄久之未就他日堯明歸擕詩相過飄然有御風凌雲之氣因以前詩答之 呂本中 
公方他山行，我此一室病。擁爐聽夜雪，若與風勢競。蕭條中疑休，狼藉久未定。平明望屋瓦，入我眼界净。所恨子猷遠，無復肯乘興。想當巖壑間，玉立與輝映。時来有傑句，遂入風雅正。寒威固深避，草木自温凊。公家鶴氅翁，韻與羲皇並。流風及遠孫，筆力如此勁。雕繢或過眼，惟我乃弗稱。新春上河堤，梅柳當歷聘。過從不厭數，荒疇取微徑。
次韻堯明貢院詩 呂本中 
忍窮不能歸，强飯亦良計。東風頻報春，草木可次第。厭爲龍頭縮，寧作龜尾曳。從來翰墨場，即有聞見滯。譬如已耕田，更欲深種藝。或蒙鹵莽報，未肯即賣棄。不聞太倉粟，亦校毫髮細。王卿固倦游，穢濁有蟬蜕。聲名動時人，我實託末契。泥塗倒屐齒，塵埃涴衣裌。要爲無用用，乃作不事事。下馬舊戰場，午日在庭戺。向来槁木枝，忽有紅綠綴。來非偶然住，去亦無所詣。聚蚊著甌中，得聽此鶴唳。窗前有餘馥，勝韻入松桂。扁舟下淮南，閭里思少憩。熟觀昔所歷，請與居士戲。江湖要同歸，不假木蘭枻。
海陵夜作 呂本中 
夜長夜長天復霜，海陵城中今夜長。夜長夜長冬向晚，寒階無人看月滿。路長家遠来信稀，水闊山深歸夢短。堂上書生頭已白，朔方健兒十年客。想渠當此夜長時，撫劍雖長酒杯窄。明妃愛惜漢宫衣，烏孫公主終不歸。戚姬去視鴻鵠舉，更爲君王作楚舞。當此夜長誰送迎，此月還如今夜明。夜長夜短公莫厭，寒即重裘熱須簟。夜長夜短公莫憂，多憂多厭公白頭。
秋夜行 呂本中 
八月九月啼寒螿，十月北風天雨霜。客游無聊思故鄉，鄉書不来空斷腸。鴻飛何爲滿夕陽，舉頭攬取明月光。置我堂上方天牀，滿酌玉杯碧淋浪。喚取姮娥来共嘗，人間歡樂壽命長，不須辛苦老桂傍。
臘梅 呂本中 
學得漢宫粧，偷傳半額黄。不將供俗鼻，愈覺更清香。
牧牛兒 呂本中 
牧牛兒，放牛莫放澗水西，澗水流急牛苦饑。放牛只放青草畔，牛卧得草兒亦嬾。兒嬾隨牛莫著鞭，幾年力作無荒田。雨調風順租税了，兒但放牛相對眠。
洞庭 呂本中  洞庭湖
嘗聞洞庭湖，秋至清皎潔。往来八百里，長風駕明月。中有仙人居，容顔若冰雪。我願從之游，問渠傳寶訣。脱冠着霞佩，長與塵世别。
細雨 呂本中 
細雨不成雪，北風来解紛。冥冥小江樹，漠漠暮空雲。誰惜江東弟，令修地下文。西齊千萬里，遺恨不堪聞。
王陽 呂本中 
王陽作黄金，才了車馬費。苦身邀聲名，未免遺俗累。何如陶淵明，蕭散塵世外。公田二頃餘，覓酒償一醉。高風久寂寞，斯文若旈綴。白眼看世人，此意渠不會。
題趙丞瑞薏苡圖 呂本中 
甘泉殿中芝九莖，不與百草同條生。當時祥瑞已稠疊，薏苡亦未來争衡。漢星不容矍鑠翁，此物不與明珠同。爾来萬物更變化，薏苡寧甘死荒野。故遣根苗霜雪白，炯若微月来清夜。趙郎好事古亦無，俯拾傍觀盡圖畫。畫師不辭粉繪費，遇時亦得千金價。君不見古来異瑞與奇祥，何曾不致南宫下。
即事 呂本中 
清陰庭中槐，綠潤牆外草。職事苦見妨，令人惡懷抱。朋從多飄徙，今我獨枮槁。高牀書數帙，時節豈不好。不能遂爾去，但覺歸思浩。人情便久習，世態嫌衰老。閉門了殘詩，昔者跡已掃。何時北窗風，清尊爲君倒。
寄晁以道 呂本中 
朝辭陘山清，暮宿頼水綠。往来百里間，得此意已足。吾人少如願，夫子更絕俗。閉門觀易象，未用傷局促。使我三日留，共此一室獨。皎如嶺頭月，凜若霜後竹。欲爲斯文壽，以作學者福。洛陽佳少年，撫事多慟哭。此其於聖學，何異狗尾續。寧知草玄翁，萬事不掛目。深湛而雅澹，亦不在反覆。吾祖早聞道，晚與夫子熟。相期千載外，未得一世伏。渫山竄鼯鼬，晚日度鴻鵠。誰能從公游，歲月如轉燭。
橋上口占二首  其一 呂本中 
城北城南柳絮飛，街東街西鵓鴣啼。海陵三月與春别，一夜雨成三尺泥。
橋上口占二首  其二 呂本中 
風雨屬連春事休，十日九日轉城頭。雖無俗物敗人意，可使澄江消客愁。
次韻遜叔直門見寄兼請堯明同和 呂本中  长江
紛紛塵土計秋豪，忽送長江八月濤。陶令且爲州祭酒，鄧公才可掾功曹。但看秋到猶絺綌，即是花時合緼袍。待得公歸吾已老，滿田荼蓼與誰薅。
再和兼寄奉符大有叔 呂本中 
血氣侵凌不復豪，往来欹倒似乘濤。寧知嬾過嵇中散，亦有詩如謝法曹。舊稿只堪供醬瓿，故人相贈有綈袍。兖州賓主同風味，惡句煩公更一薅。
雨後至城外 呂本中 
日日思歸未就歸，只今行露已沾衣。江村過雨蓬麻亂，野水連天鸛鶴飛。塵務却嫌經意少，故人新更得書稀。鹿門縱隱猶多事，苦向人前說是非。
龐公 呂本中 
卧龍雛鳳不曾閑，舉世皆危子獨安。應念橋公無特操，晚將情話向曹瞞。
衛青 呂本中 
將軍相繼出天山，漢主吞胡意未闌。本自無心接賓客，故人猶有一任安。
雜詩三首  其一 呂本中 
烹葵去王畿，剥棗在海角。歲序忽已周，月亦頻告朔。向来手中扇，今此已倦捉。尚嫌簿領繁，不厭朋友數。塵埃向奔走，文字費雕琢。途人有前知，子乃獨未覺。出門見大路，夫子焉不學。
雜詩三首  其二 呂本中 
結髮在簡編，俗事方刺促。往来三十年，未見可棲宿。微官不能去，尚恐遭逼逐。歸棲則在念，所望一枝足。頻蒙故人悮，豈有鄰可卜。出門雖無車，徑自騎黄鵠。重尋置錐地，青燈一盂粥。
雜詩三首  其三 呂本中 
饑蚊青而化，怒目虬兩鬚。黄昏與我遇，且復少踟蹰。肌膚恣啖齧，熟視不可敺。中宵盛徒黨，意氣若有餘。傷哉陷穽虎，有時被囚拘。求食至搖尾，曾此蚊不如。雲龍困螻蟻，此語不可誣。
秋日三首  其一 呂本中 
諸卿談笑賞先登，我欲從之病不能。門閉日長公事少，祇疑身是住庵僧。
秋日三首  其二 呂本中 
塵滿文書燈暗檠，荒城相望數殘更。莫言愁罷無佳處，睡正熟時聞雨聲。
秋日三首  其三 呂本中 
往来奔走看渠忙，疾病低回却未妨。喚客不須嫌酒惡，隔牆時喜送橙香。
橙二首  其一 呂本中 
西風吹雁欲斜行，小檻寒花却未香。將謂諸公頻載酒，枉留橙菊十分黄。
橙二首  其二 呂本中 
不辭玉露著新行，漫作人間徹骨香。知道輸棋償舊約，故留殘菊一時黄。
寄京師親舊 呂本中 
屋頭橙實如李梅，庭下葵花深覆盃。豆田失雨不稱意，野菊出苗虚見猜。故人相望一尊酒，問我此住何時回。江山空自汚敲扑，筆硯洗復生塵埃。交情自惜少同調，人事只今多好乖。欲隨明月覓公處，限以白浪搖長淮。舟楫誤逢蛟鱷横，歲月苦遭霜露催。側身西望莫回首，堂上書生心已灰。
和成士瑴鹿女泉詩 呂本中 
成子東游十日程，駝裘顛倒帽欹傾。新詩頓數神仙事，病耳忽聞京洛聲。去住閑經幾塵刹，往来相望一牛鳴。再尋六月山前路，分我寒泉數勺清。
春申君 呂本中 
少年談笑解秦兵，便欲連從却未成。莫謂江東可長保，暮年無意引朱英。
秋日三首  其一 呂本中 
罷馬厭鞭策，征鴻思稻粱。終年在泥土，永路困風霜。慎勿鞍韉愛，直須矰繳防。吾衰亦已甚，念爾不能忘。
秋日三首  其二 呂本中 
交游大半死，吾亦老相侵。古木十圍大，寒泉百尺深。恨猶能切骨，愁或至傷心。寄語南飛雁，君無笑苦吟。
秋日三首  其三 呂本中 
獄掾酸寒極，官曹冗長催。真同鶴久住，不學雁輕回。婦女能相笑，兒童忍見猜。猶憐舊耆老，時有一書來。
和成士瑴海安道中見寄 呂本中 
成侯老更嬾，處世一虛舟。暫脱塵埃夢，還尋江海秋。從来仙聖宅，不數鳳麟洲。有意相隨否，因公更一游。
送虞澹季然之官京師 呂本中 
車如鷄棲馬如狗，勸君莫美循牆走。車如流水馬如龍，不如還家行御風。以尻爲輪神爲馬，世人計出車馬下。出門險阻道里遠，只今誰是能行者。海陵事劇俸則薄，得公相從亦不惡。小吏相欺官長怒，我自作煩公笑樂。庾公故是豐年玉，道貌更自見不足。斷崖獨立老松柏，青天何處飛鴻鵠。汴堤六月塵自障，請公登高更南望。馬煩車怠早歸来，且從夫子濠梁上。
海陵病中  其一 呂本中 
病知前路資糧少，老覺平生事業非。無數青山隔滄海，與誰同往却同歸。
海陵病中  其二 呂本中 
先生高卧了殘冬，我亦年来不諱窮。夜半打窗人不會，滿天風雨角聲中。
海陵病中  其三 呂本中 
客游歷歷都如夢，身事悠悠略似僧。只麽隨緣作官去，不知從古更誰曾。
海陵病中  其四 呂本中 
往来車馬閙泥塗，一室蕭然百事無。語黙二途俱不涉，不勞辛苦對文殊。
海陵病中  其五 呂本中 
久諳罷卧嬾呼醫，剩讀文書不療饑。數有故人来問疾，更煩耆舊與傳詩。
次韻季叔友賀堯明登第叔友丹陽人也本中得其人之詳於王堯明恨未之識也堯明擢第叔友作詩賀之堯明令繼作既喜叔友能不妄許可又嘉堯明進退取捨皆中乎道也三首  其一 呂本中 
柴桑無復陶元亮，谷口虛傳鄭子真。二子風流知有在，且留餘味及吾人。
次韻季叔友賀堯明登第叔友丹陽人也本中得其人之詳於王堯明恨未之識也堯明擢第叔友作詩賀之堯明令繼作既喜叔友能不妄許可又嘉堯明進退取捨皆中乎道也三首  其二 呂本中 
澄江雖近不容親，亦是人間可喜人。枯木巖前有岐路，一杯濁酒自成春。
次韻季叔友賀堯明登第叔友丹陽人也本中得其人之詳於王堯明恨未之識也堯明擢第叔友作詩賀之堯明令繼作既喜叔友能不妄許可又嘉堯明進退取捨皆中乎道也三首  其三 呂本中 
二子深居筆吐虹，從来節氣萬夫雄。欲知聖主求賢意，不爲相如詞賦工。
次韻堯明見和因及李蕭遠五詩  其一 呂本中 
小閣才堪置一牀，病軀雖在鬢滄浪。隨身行李無長劍，猶勝堆錢與窟郎。
次韻堯明見和因及李蕭遠五詩  其二 呂本中 
交游潦倒漫虚名，悮結他生文字盟。踏盡塵埃公莫厭，不應因酒愛江清。
次韻堯明見和因及李蕭遠五詩  其三 呂本中 
故人飄散各窮途，諸老交情却未疏。賴有清詩在書案，時時翻讀伴更初。
次韻堯明見和因及李蕭遠五詩  其四 呂本中 
萬里星河指顧間，此中何自著江山。精金百鍊終無用，才與佳人照指鐶。
次韻堯明見和因及李蕭遠五詩  其五 呂本中 
阮公游宦喜東平，賀監從来憶四明。但得從容飽粗糲，不須辛苦辨肴鯖。
西歸舟中懷通泰諸君 呂本中 
一雙一隻路傍堠，乍有乍無天際星。亂葉入船侵破衲，疾風吹水擁枯萍。山林何謝難方駕，詩語曹劉可乞靈。酒碗茶甌俱不厭，爲公醉倒爲公醒。
寄馬巨濟察院時監泰州酒得宫祠歸南京 呂本中 
新春款南園，積雨寒不歇。起望海陵城，幸未還往缺。聞公得安還，未放車軌折。毫端倒江海，胸次湛明月。東風片帆来，乃復爲此别。田園到荒蕪，歲事有曲折。不見南山松，高卧擁霜雪。鬢髯凜可畏，此豈念容悦。願公考其然，一向鼻頭說。
寄趙十弟 呂本中 
十年流落各西東，再見初非舊阿蒙。晉邑自思欒孺子，魯儒空望叔孫通。宦情潦倒三荒徑，世味衰頹一秃翁。石室度籌吾豈敢，且看鮮健勝龐公。
叔度季明學問甚勤而求於余甚重其將必有所成也因作兩詩寄之  其一 呂本中 
兩章後来秀，頭角固嶄然。但語强弩末，不争駑馬先。寓言有十九，曲禮至三千。所要在守節，末言能與權。
叔度季明學問甚勤而求於余甚重其將必有所成也因作兩詩寄之  其二 呂本中 
念我少年日，結交皆老蒼。曹南見顔石，甬上拜饒汪。敢幸江海浸，得霑藜藿腸。諸郎但勉力，餘事及文章。
與季宏子植同過信中飲薜荔亭下夜分乃散别後奉懷遂成長韻 呂本中 
殘花無言卧風雨，小亭寂寞延初暑。范侯置酒呼我来，共坐階前洗塵土。坐間問有李與韓，文字峥嶸各奇古。起卧逡巡失杯杓，笑語瀾翻雜歌舞。滿城車馬閧侵淫，誰解牆陰着樽俎。薜荔扶疏出枝葉，老氣横空君一吐。人生此會不可常，昔者各在天一方。簿書相急如探湯，好風吹我来君旁。鶯啼燕乳各自忙，明日酒醒空斷腸。
秋日呈顔夷仲 呂本中 
老去身已衰，事過意愈嬾。斯人未寂寞，吾此歸亦晚。疏籬带落葉，秋色忽已滿。南窗可炙背，喚婦同茗盌。舊讀無新功，亦復費編纂。凝塵亂朱墨，妙句折編簡。往者荷蓧翁，實具世外眼。不能與之游，只有興盡返。曹南二三老，夙昔荷推挽。平生萬卷書，未盡一日款。微詞絕端兆，自怪識者罕。願聞片言佳，庶用收褊短。
謝任伯夫人挽詩 呂本中 
幽蘭在深山，無人終自芳。豈伊桃李顔，取媚少年腸。高氏有潛德，奕世被輝光。自其父祖来，低首不肯昂。夫人生既賢，豈止秀閨房。出身事夫子，和鳴更鏘鏘。笙鏞列兩序，圭幣羅中堂。云何去日遠，遂棄凌風翔。伋也奉慈訓，將見久必昌。瞻彼汝南路，松柏泣新霜。凄然馬鬛封，千歲終不亡。
贈筆工安伋 呂本中 
昔人三年學屠龍，技成不試身已窮。安生不願洴澼封，嗜好乃與屠龍同。使世淬礪磨其鋒，側出逆曳求新功。伋也中立無適從，随所欲用吾能供。歙溪孕石南山松，四方萬里時一逢。病夫乍閑百念空，敗毫破管塵埃蒙。明窗浄几聊從容，眼無列宿羅心胸。使汝得見文章公，展卷略書吾已慵。
寄共誠賈秀才 呂本中 
萬里歸来四壁空，舊游渾在黙然中。明年我欲江南去，何處留詩可寄公。
題大名官舍 呂本中 
宿昔尚殘暑，晚風吹欲無。不知留此住，更白幾莖鬚。
秋日即事四首  其一 呂本中 
瓦爐香燼欲凝塵，小檻黄花更一新。絡緯戒寒鳩喚雨，世間那有自由人。
秋日即事四首  其二 呂本中 
鬢髪蒼然雪欲垂，問君何苦讀書爲。旁人不會回頭意，猶記田光盛壯時。
秋日即事四首  其三 呂本中 
簿書塵土亂蒙茸，無復江船萬里風。臥聽秋聲滿簷溜，不知牆下有梧桐。
秋日即事四首  其四 呂本中 
何處此時此刻欲捕蟬，主人初未覺鳴弦。稍知東里能堪事，一任神龍鬬洧淵。
閏月九日 呂本中 
疏林渺渺下新霜，留得黄花小檻香。莫道窮秋少風味，一時頓有兩重陽。
惡木 呂本中 
惡木不忍伐，留我窻戶前。人皆笑我拙，我獨爲汝賢。共生天地間，誰不願長年。如何枝葉內，便縱斤斧穿。人或甚於斯，同被恩愛纏。燕昭與漢武，所享固已偏。樂極未肯休，更欲求神仙。孰能以此心，擴爲無盡泉。大哉周文王，尚結枯胔緣。傷生有禁止，亦具月令篇。好木雖云好，不須公愛憐。惡木雖云惡，莫自生讎冤。歲晏霜雪穩，夏深雷雨顛。扶疏有震落，與公常晏然。
江上二首  其一 呂本中 
南山稍疏闊，病眼不能明。月挾清霜下，風隨細浪行。未蒙青鳥信，虛負白鷗盟。不見臺城路，年年春草生。
江上二首  其二 呂本中 
甚欲從此去，作煩渠未休。風期竹萬箇，活業橘千頭。漢水覓二老，青門尋故侯。情知作寒士，不解殺袁劉。
寄外弟蔡明善 呂本中 
相見還須未白頭，只今君是富春秋。鶯花與夢飛騰去，甲子如川日夜流。白酒可澆千卷讀，青山欲喚十年愁。無因早辦歸耕計，更就深公買沃洲。
秋夜 呂本中 
鳴鳩喚雨入西樓，草樹蟲聲旋作秋。明月自如常夜好，晚山仍發去年愁。久拋詩酒尋思去，勝與兒童作隊遊。辜負禪心多少事，石城看渡木蘭舟。
蛇 呂本中 
山雲樓起風旋磨，百毒乘陰出相賀。中庭夜夜蛇作堆，草堂病夫愁欲破。時須兵子設符呪，更遣貍奴旁坐臥。雖非當道白帝子，恐是多年老書佐。蛟龍變化未可量，草莽連崗足逋播。農夫催租正苦辛，莫向零陵作奇貨。
謝新酒螃蟹 呂本中 
提壺滿送小槽春，尖團未霜亦可人。略借畢郎左右手，爲公一洗庾公塵。
寄諸子 呂本中 
南國旱愈甚，西郊雨復休。蠅蛆作殘暑，蛙黽鬬清秋。草暗黄沙盡，風吹白日愁。祇應有相憶，時倚仲宣樓。
湘水 呂本中 
湘水一番竹，下有千畝陰。寧知竹上淚，是妾一生心。
頃與知止相別於曹州西門外蓋今十四年矣聞嘗自澶淵過此感嘆 呂本中 
昔別是茲土，今游還偶然。似聞嘗少憩，猶自未真傳。所過有陳跡，相逢多少年。長涂守病馬，何敢更爭先。
雙廟 呂本中 
唐四葉孫德下衰，久厭坐穩思奔馳。外由驕胡內艷妻，楊李氣燄相奪移。太宗之業甚整齊，爾曹忽來撞㨋之。旁人爲之掩涕悲，處之甚安渠不疑。賊風忽來吹白陂，翠輿走避彎弓追。倒立卻視千熊羆，猛將不解河北圍。睢陽失守東南危，城中月餘析骨炊。兩公奮髯死不回，鼎鑊在前惟恐遲。蜀中消息未可期，此輩未易折箠笞。念公不量勢力微，本自不辱國士知。大廈又非一木支，何必感慨如此爲。往時開元全盛時，公胡不念鱸魚歸，亦不往吊湘江纍。死後聲名何足奇，商山老人吾所歸。
歸自成園 呂本中 
新春今幾時，忽有簷外朵。病眼久不明，念此歲月頗。橋南數畝園，風雨與關鎖。主人厭敲門，荆棘生道左。還家續殘章，妙句仍帖妥。雖無鑪錘工，亦有盤礴臝。歸帆渺江湖，宿疾眩風火。扶犁伴老農，此語當自我。君看鄉閭鬬，則有閉戶可。慎無學春蠶，作繭自纏裹。
與諸舍弟游董村 呂本中 
來往無十里，頗能妨晝眠。疏籬董村水，遠樹洛城煙。酒薄詩牽強，身閑病接連。荒田點殘雪，知在甬山前。
見信民舊書有感 呂本中 
蝸涏狼籍閣殘書，仿佛黄公舊酒壚。試問東山謝安石，不知能似此人無。
同叔用宿子之家 呂本中 
老足交親薄，江晁爾獨賢。文章未遽絕，歲月成堪憐。薄酒寧非道，寒灰卻會禪。猶須五湖口，風雨夜同船。
游西池歸 呂本中 
偶爲池上游，入郭天尚早。香塵入晚霧，柳色映馳道。我馬亦未疲，歸路貪月好。還舍了無事，百念紛未掃。近店酒可沽，重當爲君討。
出順天門歸陽翟二首  其一 呂本中 
遲明出都城，夾路多柳色。行人半歌哭，莽不見阡陌。西池已春晚，我復道里迫。枯田甚渴雨，久作龜兆拆。屢遭人馬饑，更悟坡壠隔。微官戀升斗，恐負朋友責。初無秦楚遇，亦有陳蔡厄。沉憂能傷人，今汝頭已白。
出順天門歸陽翟二首  其二 呂本中 
淵明在柴桑，意亦憚遠役。豈無好事人，助子了耕植。還家賦歸來，破自悔平昔。向時經由地，風雨晦行跡。欣然倚南窗，謂此可容膝。孰知劉檀輩，生有五鼎食。流風未遽遠，此士真有力。傷哉謝太傅，辛苦至折屐。
新鄭路中 呂本中 
柳絮飛時與君別，南樓把酒看新月。月似當年離別時，柳絮隨君何處飛。落花寂寂長安路，陌上十人九人去。準擬歸鴻寄得書，回頭已失秦州樹。丈夫薄情多可念，爾獨何心守貧賤。勸君以金屈卮，贈君以長短歌。城南城北春草多，明月如此奈愁何。
離新鄭 呂本中 
荒村更柳色，節物近清明。去國三年恨，還家一日程。故人投曉別，驘馬傍山行。何事逢寒食，春來苦要餳。
宿潁昌范氏水閣 呂本中 
溪流淺無聲，月色初到竹。主人中夜歸，客子睡已熟。向來湖海興，歲事方窘束。云何蟋蟀歌，更自傷局促。相尋覓舊約，見子故未足。翛然解衣臥，高枕被數幅。賢哉五年別，有此一室獨。我鬚日已白，子髪良未禿。尚懷平生歡，歌呼聲徹屋。何須豕腹脹，更伴狗尾續。明朝尋故人，戲語公一讀。
聞南寇已平歡快之甚作詩五十韻 呂本中 
日月開南極，山河拱上都。聖朝頻決勝，賊黨莫狂圖。驛道傳烽燧，官軍下舳艫。弄兵心已壯，渫血氣猶粗。臘月杭州破，驩聲歙縣屠。跡雖連勁越，勢欲動全吳。劍戟排空上，芻糧夾路輸。予方在衰杖，意不保頭顱。豈謂除關傳，都非驗漢符。坐看前乘沒，誰救左輪朱。守將仍安枕，鄉豪肯棄軀。百川歸巨浸，一命仰洪鑪。撫事思同輩，低頭失壯夫。風雷蟄龍臥，名字列仙臞。遇寇來淮口，迎家傍海隅。未隨霜雪死，甘伴甲裳趨。每有妻孥問，寧知道里虞。荒城補泥土，旱水著菰蒲。交友多流寓，人煙乍有無。相逢可慟哭，掩淚只長吁。羽檄跡鋒數，江船取路迂。艱難脫紛擾，潤澤到焦枯。屢辱分金送，兼容折簡呼。同群見鸑鷟，猛獸伏於菟。往往投僧飯，時時就客廚。苦留春駘蕩，勤對色敷腴。不有溝中斷，其如屋上烏。身猶訪安佚，意獨離囚拘。行李催歸疾，生涯與舊殊。裹糧違戰地，舉足值窮途。悮厭韓城僻，虛隨潁水紆。舊書猶醤瓿，破屋但繩樞。蔣詡空三徑，楊雄更一區。生平從學圃，老復厭爲儒。愛草騎驢穩，看雲借杖扶。幾年供坎廩，盡室付崎嶇。觸熱醫頻喚，傾囊酒漫酤。素冠窮偪仄，白髪鬼揶揄。側轉驥縶足，往還狼跋胡。衆憐東郭困，自學北山愚。取別方搖扇，成詩欲斷壺。疏籬倒禾黍，驟雨落楸梧。苦語終難好，清談卻未須。家猶近墳墓，晚或望桑榆。今日祅氛滌，新秋暑氣蘇。如聞舊巢覆，盡伏逆臣誅。遣卒寬平賈，令民內半租。文章元典則，刑賞舊規摹。桀惡先函首，渠魁已獻俘。書地問安否，尚足慰馳驅。
還韓城三首  其一 呂本中 
乍喜全家脫，虛疑匹馬奔。乾坤德甚大，盜賊爾猶存。稻壠秋仍旱，溪流晚自渾。素冠兼白髪，愁絕更誰論。
還韓城三首  其二 呂本中 
老有幽禪着，窮知俗事疏。漸諳深屋病，無復故人書。日月馳驅後，江山疾病餘。新涼有佳句，端爲述離居。
還韓城三首  其三 呂本中 
讀易初無說，言詩既有功。客游千里異，心事一尊同。藥裹難休老，經函可御窮。江淮足知遇，耆舊憶徐公。
秋日至孟明莊 呂本中 
野色幽花靜有餘，好山雖近不同途。荒村被雨泥三日，草具留僧飯一盂。斷壠入秋頻放水，老農垂手怕催租。平生粗識田園興，更復何幅度可曳裾。
韓城紀事五首  其一 呂本中 
老恥爲儒不學禪，還家常欠買山錢。成州太守憐衰病，時有書來說太玄。
韓城紀事五首  其二 呂本中 
糠豆猶慳不到盤，小兒寒至尚衣單。雖無事業傳惇史，或有聲名託稗官。
韓城紀事五首  其三 呂本中 
穩看飛蟲着網黏，爐香欲盡不須添。未嫌禿頂如壺赤，何處香醪似蜜甜。
韓城紀事五首  其四 呂本中 
病來每有爲僧興，老去初無涉世心。它日三江五湖口，斷雲寒水有知音。
韓城紀事五首  其五 呂本中 
老不謀身望子公，少年豪氣想元龍。倚松菴下香嚴路，今日書來第一封。
陽翟冬夜 呂本中 
便往吾何敢，長閑力未能。寒爐夜篝火，急雪暗翻燈。喚客初無酒，敲門尚有僧。不嫌空四壁，相對倚枯藤。
孟明田舍 呂本中 
未嫌衰病出無驢，尚喜冬來食有魚。往事高低半枕夢，故人南北數行書。茅茨獨倚風霜下，粳稻微收雁鶩餘。欲識淵明只公是，爾來吾亦愛吾廬。
雪後 呂本中 
謾遣兒童掃雪開，卻穿籬落看春回。溪山冷淡泥三尺，故舊飄零酒一杯。近買芒鞋供踏雨，更收藜杖與尋梅。玉川老去生涯在，時有鄰僧送米來。
宿田舍 呂本中 
饑腸不貯酒，凍粟自生膚。旅枕三年夢，荒村一事無。不愁風折木，時有火添爐。尚想崔夫子，冬來體更臞。
除日 呂本中 
我食已併日，子來能隔年。溪山出城路，風雪探梅天。納息初聞妙，繙經舊有緣。相陪得清坐，不敢嘆無氈。
將遊嵩少題石淙 呂本中 
南山吐雲柳絮飛，北山之外煙草微。南山北山日在眼，問公此去何時歸。石淙山水更奇絕，水怒決石山崩摧。長空無聲曉色靜，忽聽萬壑懸驚雷。珊瑚缺折玉破碎，月落倒卷從天回。中流險絕不須道，笑侮灧澦憐離堆。平生好事心突兀，時於圖畫見仿佛。褰衣度水公莫畏，何須苦避蛟龍窟。明朝更作嵩少遊，五更絕頂看日出。
登太室絕頂 呂本中 
生平仰嵩丘，今日上絕頂。蒼天不能高，星斗閟光景。風雲乍起伏，雷雨半蘇醒。下看飛鳥背，錯亂松柏影。神龍不深遁，偃蹇臥半嶺。舊聞飛石鬬，不受懸瀑梗。大河東北流，渺渺黄數頃。五更看日出，平地湧金餅。誰能啜其華，夜氣初未冷。諸峰環而立，一一皆秀整。中居此丈夫，衆象不得騁。巍然萬物表，獨閱百代永。同來有奇士，可得一笑領。不用貯微言，區區吊箕潁。
與崔德符田元邈別後奉寄 呂本中 
處僻猶多事，陪公得暫閑。直緣怕酒去，不爲憶家還。苦語知無策，微官直強顔。高城更南望，林斷有青山。
出遊 呂本中 
日日春濃病不知，偶游僧寺送春歸。長年誤跨將軍馬，漸老空悲游子衣。山路有泥知雨過，村場無酒驗人稀。今秋定作江東計，趁得鱸魚八月肥。
董村歸路馬上口占 呂本中 
水聲高下竹回環，薄酒無功不耐寒。白塔忽從林外出，青山常在馬頭看。
嘲拄杖 呂本中 
王郎贈我桄榔杖，三歲庵中伴我閑。只爲嬾行常靠壁，不能隨我過嵩山。
朮煎 呂本中 
斷苗取靈根，斸石不到土。道人掃落葉，閉戶手自煮。晴煙溜窗几，初夜過風雨。老盆酌天醴，春罋發膏乳。檐囊到城市，餽我一勺許。中年血氣敗，今我飲此醑。色如膠飴重，味有荷心苦。京城舊交游，臡醢亂鼎俎。誰能供此飲，遠視鴻鵠舉。一洗肝肺塵，但嚥公勿吐。
有客 呂本中 
燥硯渴水不濡筆，濁酒欠錢長臥瓶。此中定自有佳處，紙帳蒲團增眼明。故人江南江北岸，千書不如一見面。人生歡會不可常，畫梁已送西飛燕。
李文若季敵訪余高安留連累日臨行贈之 呂本中  庐山
十年奔走風塵中，學殖不進身愈窮。夢斷江南不得往，坐嘆歲月如驚鴻。君家政當匡廬路，時有僧行附書去。每念君家草堂好，便欲移家就君住。當時氣象已參差，今日情懷況遲暮。斯文未喪欲誰託，交游十人九不樂。百川東下障狂瀾，伯兄嶷然如斷山。蒼蒼在上久無意，空使妙句留人間。兩季只今名籍籍，北方人士所未識。未歇中原胡馬塵，且喜沙頭風浪息。高安相遇一長吟，盛夏苦雨成淫霖。顧我無能甘畎畝，如君豈合在山林。豫章老矣棟梁在，莫厭它時斤斧尋。
木芙蓉 呂本中 
小池南畔木芙蓉，雨後霜前著意紅。猶勝無言舊桃李，一生開落任東風。
食筍 呂本中 
窮鄉未寂寥，五月富筍茁。近山新得雨，此物晚亦發。初看數寸出，意有千尺抜。長條不成鞭，乃以美見伐。錦綳罷駢頭，玉指已不襪。坐令藜藿口，如受滫瀡滑。連年江海病，未免魚蟹罰。甘津到齒頰，恐此或未察。居閑快一飽，我已久斷殺。更莫厭比隣，時時聽羮戛。
白鬚 呂本中 
不作韓城住，虛爲河朔行。白鬚鑷更出，知爲阿誰生。
宿劉固寺佛殿下即劉伶墳也 呂本中 
劉伶墳上土，佛殿古崔嵬。坐久野僧出，天寒饑雁來。千年醉裏魄，一臿死前灰。未盡先生意，空留數字回。
懷衛道中寄京師諸友三首  其一 呂本中 
客舍冷如漿，客夢甘如飴。初無遠行念，况有徂年悲。平生好交游，大半走路岐。不如亭前月，所到長相隨。何時脱身去，共採西山芝。有兒當似公，尚能傳我詩。
懷衛道中寄京師諸友三首  其二 呂本中 
直莫如兩王，清莫如兩方。孫謝豈不美，久滯尚書郎。黎子老歸國，只今鬚髩蒼。邵子住山雲，欲出未肯忙。高子出林壑，坐看天際翔。
懷衛道中寄京師諸友三首  其三 呂本中 
人誰不小康，李趙常窘束。窮閻爨温火，老未飽饘粥。它長未遽數，此事已絕俗。爲人死不厭，自奉一米足。
河堤 呂本中 
平田接長河，眼界起突兀。今日兹堤行，麥壠青已出。客行不知晚，但感此節物。新霜被西山，久厭塵土没。坐懷故人面，於此見仿佛。
寄濬州張掞 呂本中 
張卿留客酒如澠，我欲從之病不能。憶過公家更東望，斷崖高樹雪層層。
田家樂 呂本中 
東家西家蠶上簇，南村北村麥白熟。小兒腰鎌日早歸，大兒去就田間宿。斗酒相邀不爲薄，鄰翁相對且斟酌。聖主當陽億萬年，年年歲歲田家樂。
梅 呂本中 
獨自不爭春，都無一點塵。忍將冰雪面，所至媚游人。
寄崔德符 呂本中 
江城昔還往，耆舊各能文。暫别猶相憶，雖忙亦見存。好詩能愈疾，濁酒不勝渾。它日經行地，相尋夜叩門。
還家 呂本中 
解鞍歇馬倦西游，過眼文書且罷休。薄酒向人殊有味，長年於世已無求。常情未語溝中木，俗眼能驚海上鷗。何處雲山不堪隱，更誰辛苦訪菟裘。
即事 呂本中 
晚菘早韭老不厭，夜鯉晨鳬多見疏。地僻難尋野僧飯，路長時枉故人車。青山出没塵埃裏，白髮栽培疾病餘。更有腐儒窮事業，夜窗殘燭一編書。
讀易 呂本中 
春温瘡疥繁，衣敝蟣蝨細。頹然坐南軒，讀易初有味。初看象數殊，忽此爻彖異。紛紛者衆說，行各半途滯。大言累千百，雜說記一二。坐令天人分，復以小大計。或強出枝葉，或自起旒贅。孰能言語表，能使意獨至。空中本無華，眼病因有翳。沈思忽有得，是則入精義。吾生晚聞道，歲月今少憩。遺經日在眼，似足了一世。臨流濯垢衣，尚勿惜餘棄。
復往大名三首  其一 呂本中 
復往真無策，兹行亦漫游。塵埃走劇暑，風雨占新秋。便欲還家去，其誰爲汝謀。尚憐蘇季子，虛敝黒貂裘。
復往大名三首  其二 呂本中 
我老不自得，每爲饑所驅。漫抛青箬笠，空負白髭鬚。見賊猶堪鬬，逢人莫問途。寰區足秀句，山澤有臞儒。
復往大名三首  其三 呂本中 
地濕頻經水，田荒亦未收。斷雲催雨過，漲水没橋流。半世想高卧，十年悲遠游。藜羮不用挾，尚足誑饑喉。
聞德道中 呂本中 
五更發荒村，小憩草市北。披衣度積水，月落天正黒。豆苗半委地，野父厭匍匐。我馬則已饑，泥土汚羈勒。翻思在家時，一飯亦假貣。小兒不解事，笑語頗自得。一官走道路，此責久未塞。速行勿遲留，有手須擊賊。
陽翟道中 呂本中 
不爲傷離别，其如漸老何。秖應從此去，轉覺白鬚多。
長葛道中遇周原仲 呂本中 
羸馬衝寒驕不駛，積雪殘冰雜泥滓。長葛縣中日落時，舉頭忽見周夫子。下馬相看兩驚怪，各喜南歸此身在。僧房夜語久不眠，更摩枵腹償詩債。子行四方尚謀食，我亦年來倦行役。櫪下驊騮世得知，海底珊瑚人未識。長安公卿富貴客，誰能日在子思側。洛陽年少未宜輕，看子重陳治安策。
簡叔易益謙兄弟 呂本中 
秋來歸興復何如，李范聲名更羨渠。它日買田吾有策，兩家兄弟要鄰居。
贈益謙兄弟 呂本中 
范郎走微官，清固不絕俗。家常四壁立，腹有萬卷讀。邇來所爲文，深若泉萬斛。紆餘風過水，宛轉蟲注木。諸弟况可人，不但好眉目。丹穴固出鳳，藍田自宜玉。行扛九鼎重，頓使一世伏。聖朝急用士，如子尚窮獨。乃知德在躬，不必富潤屋。我病拙文詞，筆鈍如髮禿。時逢子兄弟，未語心已足。長空絕纖埃，何處著鳬鶩。朝來秋氣清，佇看飛鴻鵠。
題蘆雁扇 呂本中 
雁下秋已晚，江天風雨微。寧爲聚沙立，不作傍雲飛。
遊西宫有感 呂本中 
種種不如意，悠悠無復聽。漫尋村路好，似得片時醒。水隱城坳白，山來樹杪青。晚田收襏襫，殘日度笭箵。興入山陰道，詩如歷下亭。荒原子胥廟，千載想儀刑。
送一書記果公作天寧化士 呂本中 
田家得米輸官倉，一粒不得囊中藏。天寧化士去如雨，此亦未易能低昂。因官乞取民始病，况復妄邀檀越敬。縱令不得半錢歸，堂中聖僧應自知。
京城圍閉之初天氣晴和軍士乘城不以爲難也因成四韻 呂本中 
賊馬侵城急，官軍報捷頻。民心皆欲鬬，天意已如春。魏闕方佳氣，王畿且戰塵。不妨來往路，經月絕行人。
守城士 呂本中 
北風且莫雪，一雪三日寒。不念守城士，歲晚衣裳單。衣單未爲苦，隔壕聞戰鼓。殺賊須長槍，防城要強弩。炮來大如席，城頭且撐柱。豈不知愛身，傾心報明主。報主此其時，一死吾亦宜。未敢望爵賞，且今無事歸。寄語守城士，此言君所知。
聞軍士求戰甚力作詩勉之 呂本中 
今春賊來時，軍士怖而走。今冬賊來時，決拾揎兩肘。憤然思出鬬，不但要死守。仰懷吾君仁，愈覺戎虜醜。欲以占天心，於焉卜長久。暫勞何足道，富貴要力取。行看斬賊頭，金印大如斗。
丁未二月上旬四首  其一 呂本中 
丞相憂宗及，編氓恐禍延。乾坤正反覆，河洛擾戈鋋。報主悲無術，傷時秪自憐。遙知漢社稷，别有中興年。
丁未二月上旬四首  其二 呂本中 
厄運雖云極，羣公莫自疑。民心空有望，天道本無知。野帳留黄屋，青城插皂旗。燕雲舊耆老，寧識漢官儀。
丁未二月上旬四首  其三 呂本中 
羽檄從天下，于今久未回。如何半年內，不見一人來。周室仍遭變，宣王且遇災。猶存九廟在，咫尺得祈哀。
丁未二月上旬四首  其四 呂本中 
主辱臣當死，時危命亦輕。謀吞豫讓炭，肯結仲由纓。灑血瞻行殿，傷心望虜營。尚留儀衛否，早晚復神京。
兵亂寓小巷中作 呂本中 
城北殺人聲徹天，城南放火夜燒船。江河夢斷不得往，問君此住何因緣。竄身窮巷米如玉，翁尋濕薪媪爨粥。明日開門雪到簷，隔墻更聽鄰家哭。
圍城中故人多避寇在鄰巷者雪晴往訪問之坐語既久意亦暫適也 呂本中 
雪泥春既融，曉日初破霧。出門尋故人，來往不數步。共談江南勝，閉眼想去路。松風被茅屋，稻壠立白鷺。行看賊圍解，春水即可渡。先當上鍾山，次第入廬阜。生平泉石念，久受塵土汚。况今九死餘，轉覺處事悞。豫懷巖壑裏，所至陪杖屨。可行君莫辭，行李我已具。
城中紀事 呂本中 
生平足艱窘，可歎不可言。兩遭重城閉，再因羣盜奔。今兹所值遇，我豈不與聞。脱身保兒女，恐辜明主恩。傍徨不忍去，敢計生理存。昨者城破日，賊燒東郭門。中夜半天赤，所憂驚至尊。是日雪正作，疾風飄大雲。十室九經盜，巨家多見焚。至今馳道中，但行塞馬羣。翠華久不返，魏闕横烟氛。都人向天泣，欲語聲復吞。我病未即死，爾來春既分。剥床供晨炊，兩眼烟已昏。豈無好少年，可與共殊勲。志士或不恥，有身期報君。塞水須塞源，伐木須伐根。子莫笑短拙，荆蠻生伍員。
讀易 呂本中 
江北江南公不歸，人言公懶笑公痴。閉門端坐讀周易，直過新春圍閉時。
無題 呂本中 
胡虜安知鼎重輕，禍胎元是漢公卿。襄陽耆舊唯龐老，受禪碑中無姓名。
懷京師 呂本中  长江
北風作霜秋已寒，長江浪生船去難。客愁不斷若江水，朝思莫思在長安。長安城外高十丈，此地豈容胡馬傍。親見去年城破時，至今銕馬黄河上。小臣位下才則拙，有謀未獻空惆悵。漢家宗廟有神靈，但語胡兒莫狂蕩。
讀司馬公集解大玄 呂本中 
京城半年圍，道路三月病。輕舟過江來，所向復未定。客房夜涼冷，氣體亦粗勝。月穿窗罅白，風入桐葉勁。挑燈讀太玄，愛此頃刻靜。物數極三甲，此理本天命。首贊則分行，故未及世應。古曆漢則亡，易實更三聖。哀哉楊子雲，上與數子競。雖云耗心力，固自有捷徑。後來司馬公，獨斂衆說盛。錙銖判訛謬，一宗蒙是正。讀玄則知易，此實公所證。如何少年子，便欲獻譏評。我老未知學，讀此知不稱。掩卷坐搔首，一洗肝肺淨。明朝尋故人，此語殊未竟。
黄池西阻風 呂本中 
烏雲銜日日不出，驟雨飄風吼三日。扁舟寸步不得行，坐歎輕鷗如箭疾。我行去家秋復冬，故園回思春夢中。客愁茫茫若江水，生計渺渺隨征鴻。三年京城共憔悴，一杯此地難從容。長溪卷浪雪花碎，遠山横空眉黛濃。故人别我上江去，亦有書來喚同住。破屋數間君有餘，太倉五升吾已具。嚴霜未放鷹隼擊，盤渦恐致蛟龍怒。片帆欲挂任篙師，君但徐行莫深懼。
景德北窗 呂本中 
雲横樹陰濃，雨漲溪水白。故人喚我出，已度蒸暑厄。北窗非不佳，尚苦眼界窄。小樓隱床後，自與塵霧隔。更憐昭亭山，相向有佳色。君能具鷄黍，略不厭須索。我能知子窮，子亦能愛客。人生要如是，一舉乃諷百。我病思遠引，未塞交友責。便當約諸公，歸耕作長策。囊無一錢贏，歲晚會有獲。
昭亭廣教寺 呂本中 
故人喚我去，久雨值新晴。草暗鼯鼠出，山深鶗鴂鳴。齋廚半盂粥，草具一杯羮。尚肯頻來否，門前春筍生。
昨日之熱一首贈趙彦強 呂本中 
昨日之熱未爲熱，涼風頗隨團扇發。今日之熱不可言，西山火炎塵障天。高樓堅坐若燔炙，常恐秋到無夤緣。與君相從今幾日，欲度一日如長年。憶昔京城值秋雨，人家邂逅得細語。不愁歸舍少薪米，且喜尊前好賓主。去年君自雲中歸，隔巷尋君相勞苦。是時強虜在城下，耳猶厭聽賊營鼓。豈知喪亂到江南，同向宣城過殘暑。晚來一雨天遂涼，便思約君來對床。床前適有新酒熟，君醉可舞吾能狂。醉中談天亦未妨，回船吳中君勿忙。
又贈 呂本中 
日日住叠嶂，君能同此游。黑雲才映日，白雨忽穿樓。盜賊何時定，溪山且自幽。炎蒸不須厭，俄頃是新秋。
題涇縣水西 呂本中 
江東住已厭，又却過江西。急雨投涇縣，窮秋渡賞溪。稻田猶少水，山路已多泥。珍重高僧意，求詩索自題。
宿秋霜閣後方丈 呂本中 
秋霜閣後山屈蟠，行人衝泥脚未乾。正是水西佳絕處，不辭風雨夜深寒。
水西與李彦恢相從余將取旌德趨徽州彦恢先歸旌德相候彭元任亦自太平縣來相送遇於三溪驛遂同過旌德道中呈二子三首  其一 呂本中 
水西投宿返秋霜，起聽晨鐘厭束裝。尚惜故人輕作别，亂山深處過重陽。
水西與李彦恢相從余將取旌德趨徽州彦恢先歸旌德相候彭元任亦自太平縣來相送遇於三溪驛遂同過旌德道中呈二子三首  其二 呂本中 
村場路僻多無酒，野菊寒深亦未花。底事中原歸不得，又扶衰病過天涯。
水西與李彦恢相從余將取旌德趨徽州彦恢先歸旌德相候彭元任亦自太平縣來相送遇於三溪驛遂同過旌德道中呈二子三首  其三 呂本中 
白頭嬾入少年場，二老追隨却味長。預喜尊前聽清話，夜窗相對一爐香。
休寧縣與汪致道諸公别後晚宿黟縣界魚亭驛二首  其一 呂本中 
竹密如雲不見天，好山無數簇溪田。秪應黟縣溪山勝，盡在魚亭驛舍前。
休寧縣與汪致道諸公别後晚宿黟縣界魚亭驛二首  其二 呂本中 
故人相繼别休寧，山路籃輿睡復醒。所恨溪山正佳處，不能同我到魚亭。
寄宣城故舊 呂本中 
宣城經歲無它事，尚喜交游不棄遺。疊嶂樓頭納涼處，宛陵堂下探梅時。君今尚要一囊粟，我去亦無三徑資。歸卧雲山更深處，因書頻報故人知。
祁門道中四首  其一 呂本中 
去程歸雁兩悠悠，行到荒山儘上頭。試問中原何處是，只言東些是宣州。
祁門道中四首  其二 呂本中 
風落千山雨夜鳴，時因歸夢識宣城。欲知溪路行多少，已過徽州第五程。
祁門道中四首  其三 呂本中 
宣城人物未全衰，四士風流世不知。别後略無佳語寄，道中才有數篇詩。
祁門道中四首  其四 呂本中 
詹郎逸氣今誰似，李令清言久不聞。獨立共傳摩詰後，隱居還見伯仁孫。
桂林别珂首座二首  其一 呂本中 
故人相望馬牛風，世事波濤滉漾中。灕水東邊兩年住，往還才有一珂公。
桂林别珂首座二首  其二 呂本中 
北歸我已辦行纒，久約相從却未然。何處雲山堪著子，亂松回首嶺南天。
答趙祖文陳夢授 呂本中 
嶺海畏深入，江湖成遠游。猶懷不活怖，少爲故人留。苦乏瓊琚報，虚蒙札翰投。因來問消息，不必計沈浮。
寄趙十一弟 呂本中 
親朋雖近懶追尋，湖嶺歸來病至今。寄語洪州趙從事，忍令無酒過冬深。
浮梁道中見小松數寸者極多然皆與蓬蒿雜出不能即長也余傷之作詩寄范四弟 呂本中 
青松數寸根，意出千丈外。如何蓬蒿底，此志久未遂。朝爲牛羊踐，莫受塵土翳。雖云歲寒姿，當此亦憔悴。今年雖小出，尚與凡草類。會須扶其根，與作棟梁計。大厦千萬間，匠石所睥眤。世或未盡知，慎勿傷汝志。
自祁門至進賢路中懷舊二絕  其一 呂本中 
雨歇路逾滑，山空鳥不飛。却思無事日，騎馬踏泥歸。
自祁門至進賢路中懷舊二絕  其二 呂本中 
汴水夾榆柳，今留胡馬蹤。如何進賢路，只是見青松。
離洪州渡西江至翠微寺紫清宫 呂本中 
平明渡西江，西山正崔嵬。中流欲浪作，細雨隨風回。促櫂赴前浦，頗爲風雨催。寒沙引細路，人家山半隈。密雨蔭脩竹，久旱無莓苔。晚入翠微寺，諸峰環抱來。其西洪崖居，百代所仰懷。何年蛟龍怒，更擊深山開。懸瀑瀉洪井，噴噫藏風雷。客行少休息，暫此得徘徊。城中二三老，咫尺不得陪。豈無陵風翰，邀致山中臺。澗水清且寒，可以當餘杯。獨來不敢久，恐爲神物猜。
宿翠微寺 呂本中 
西山今夜雨，不爲故人留。泥滑淹行李，風聲欲送秋。中原且多事，吾黨敢無憂。明日經由地，江南更幾州。
發翠微寺 呂本中  长江
古殿突兀風有聲，粥魚欲打雞三鳴。披衣起坐問行李，僕夫屢報天陰晴。昨日路長頻雨阻，今日東風得無苦。杉松連山寒欲動，橘柚隔籬香半吐。却憶京城無事時，人家打酒夜深歸。醉裏不知妻子罵，醒後肯顧兒啼饑。如今流落長江上，所至盜賊猶旌旗。已憐吳縣風俗僻，况復中原消息稀。
送宋仲安往虔州 呂本中 
已流之水不可以復回，已往之日不可以復來。唯有野外籬邊之黄菊，年年歲歲見花開。君如此菊不我厭，處處相逢同酒杯。三年喪亂那可說，君頭已白我齒缺。高才抑塞久未用，坐守松檜凌霜雪。君今又作章貢游，我猶少忍住筠州。破屋不憂遭鬼瞰，端坐或恐貽神羞。求田問舍古所歎，敢有遠去惟身謀。爲約嶺南三數子，明年乘興欲東流。
與仲安别後奉寄 呂本中 
出門送君時，一步再徘徊。雖云非遠别，念與始謀乖。欲求連牆居，故作千里來。君今不我待，欲跨洪溝回。我獨滯一方，後會良未諧。冬初風浪息，蛟龍深蟄雷。其如中原盜，所至尚揚埃。子行莫夷猶，恐致狼虎猜。胡人更遠適，畏死投烟霾。皇天久助順，似不及吾儕。獨以智力免，寧有此理哉。因書寄苦語，亦以謝不才。新春好天色，指望妖氛開。即當候歸艎，取酒尋尊罍。欣然得一笑，便足禳千災。豫章百里遠，可以慰客懷。須君起我病，同上徐孺臺。
題筠州僧房 呂本中 
客來無語坐禪房，共賞西窗一榻涼。山路雨餘新筍出，江城春色雜花香。烟廚已逐鐘聲遠，樹色初隨塔影長。敢道閑居便安稳，今年更欲下湖湘。
離筠州 呂本中 
舊日閑居日，無悰已倦游。如今避地走，不復爲山留。淮甸初經夏，江西復度秋。今朝小亭望，東北是筠州。
題圜悟與惇兄法語 呂本中 
杲公昔踏胡馬塵，城中草木凍不春。甲士却立不敢問，其誰從之惇上人。袖手歸來兩無語，如今且向江南住。雲居老人費精神，送向高安灘頭去。
建城道中 呂本中 
建城南路入袁州，怪石縱横水亂流。盡日衣冠在圖畫，百年心跡付林丘。中原未作重歸計，胡馬能令此地憂。浪跡江湖亦吾分，運籌帷幄有留侯。
行至醴陵寄故人 呂本中 
淺溪沙磧寒，月白樹影疏。我行天一角，所至尚躊躇。偶逢勝絕地，不異嵩潁居。臨流遂忘歸，黙坐數游魚。寧知胡馬閙，江縣已丘墟。故人亦未來，一旬三寄書。不必問淺深，但當膏子車。新霜隨北風，慘慘度重湖。相尋近五嶺，慎勿厭長途。
將至南嶽先寄演公禪師善公華嚴 呂本中  衡山
胡馬揚塵烽燧作，我行乃在天一角。江西趼足過湖南，本赴郴陽故人約。中途羣盜又蜂起，所至往往爲囊橐。遲回改路心自笑，隱忍畏事人所薄。不因此去渡湘水，更欲何時到南嶽。山中况有二老人，萬里同來且安樂。遙瞻見我應大笑，白鬚黒面都如昨。平生故舊幾人在，不早從公老丘壑。自經喪亂可過從，每一思之懷抱惡。請公更說因地初，一解人間因慧縛。
避寇南行 呂本中 
何處田園不是家，儘扶衰病過天涯。山村酒熟人人醉，客路春濃處處花。敢道嶺南無賊馬，側聞江左尚風沙。囊空甑倒君休笑，亦有新詩伴齒牙。
貞女峽 呂本中 
欲上貞女峽，江險未敢行。豈是畏江險，愧此貞女名。時經喪亂後，世不聞堅貞。烈士久喪節，丈夫多敗盟。寧聞閨房秀，感義不偷生。窮荒禮法在，尚此留佳聲。時事有通塞，江流無濁清。欲行勿憚險，爲君先濯纓。
山水圖 呂本中 
君家茅屋低蓬蒿，客來頗厭蛙蚓號。何得有此山突兀，氣壓太華陵嵩高。坐看遠澗受懸瀑，似聽跬步鳴秋濤。槎牙老樹半枯死，上倚絕壁緣飛猱。我行日畏盜賊逼，敢厭瘴癘多腥臊。偶逢坐稳懶歸去，豁達眼界無纖毫。嶺南山水固多異，恨無中州清淑氣。對君圖障心怳然，便如太華嵩高前。君但對此能高眠，當有好句令君傳。
連州陽山歸路三絕  其一 呂本中 
蒼黄避地出連州，邃谷深巖懶轉頭。歸路始知山水好，少留村驛當閑游。
連州陽山歸路三絕  其二 呂本中  羁旅 抒情 古诗三百首 宋诗
稍離烟瘴近湘潭，疾病衰頽已不堪。兒女不知來避地，强言風物勝江南。
連州陽山歸路三絕  其三 呂本中 
嶺外從來不識春，青梅年後已嘗新。深山忽有殘花在，知與清明待北人。
陽山道中遇大風雨暴寒有感 呂本中 
嶺南二月春已盡，百花委棄隨風吹。山前山後綠陰滿，已過中原初夏時。不知何氣忽乖沴，風雨夜作雷乘之。鞭笞宇宙敝日月，萬象倒錯藏光輝。巖傾澗絕水府現，捕搏虎豹擒蛟螭。百圍老樹不須說，忍凍欲壓摧其枝。崢嶸屋瓦走飛雹，如戰初合麾旌旗。我行避地更值此，閉目但聽兒啼饑。僕夫噤死者數輩，牛馬懼不存毛皮。長途三日斷還往，况有鳥雀凌雲飛。只今胡塵暗江路，盜賊往往乘餘威。良民雖在困須索，四海萬里皆瘡痍。天公忍不一顧此，反更震動窮荒爲。此方亦是神所主，我欲告訴心先疑。明朝風定寒亦解，收召魂魄尋歸期。澗毛自可薦筐筥，試出苦語令神知。
答朱成伯見贈四首  其一 呂本中 
三年轉東南，足跡不得息。新霜未壓瘴，已畏賊馬迫。蒼黄度嶺去，山路楓葉赤。慨然念平生，謬自有欣戚。交游半鬼錄，在者費相憶。朱卿早聞道，一如見舊識。新詩入要妙，如射已破的。我行囊貯空，所至但四壁。豈如投異縣，忽枉和氏璧。斯文得未喪，豈不係人力。出門仰高山，此道如矢直。
答朱成伯見贈四首  其二 呂本中  洞庭湖
我適蒼梧野，君來洞庭岸。相逢迫盜賊，一笑未得款。欣然望眉宇，於我意自滿。天寒道路長，歲晚日晷短。僧房肯再來，晴窗自妍暖。
答朱成伯見贈四首  其三 呂本中 
入林恐不遠，入山恐不深。城市有深遠，不必在山林。隋珠不自寶，豈在須淵沈。斷弦得遺譜，千載有知音。
答朱成伯見贈四首  其四 呂本中 
昔在中朝時，每從賢俊游。酒酣握手歡，預懷今日憂。兩經嶺嶠春，三度江湖秋。朱卿抱奇節，好語忽見收。我無濟世策，君有活國謀。相尋不相笑，夜光猶暗投。道喪師友絕，寧有民不偷。風波極浩渺，欲濟能無舟。
連州行衙水閣望溪西諸山 呂本中  衡山
嶠南氣常昏，終日如霧隔。我來已經時，初不辨山色。紛紛翳犯眼，黙黙悸動魄。今晨忽晴快，如語見肝膈。羣峰插天青，野水恣意白。深窺木杪靜，細數鳥道窄。天心豈無意，直欲慰北客。才經盜賊擾，更脫瘴癘厄。湖湘雖未定，勢已初夏迫。頗聞鐵騎遠，不復更追索。我歸當何時，俗事累千百。便擬衡山前，今年飽新麥。憂慮則未已，四海方逼仄。羣公獻納際，或肯任此責。先當肅區夏，次用及蠻貃。豈容肆蹂躙，歲必有大獲。天雖未悔禍，世豈無良策。生人苟未盡，狐兔當有宅。
贈歐陽處士 呂本中  庐山
愛君年少便知足，今君雖老更無欲。閉門不出動經時，保此無窮清淨福。黄衣弟子雜僧徒，共守荒郊數椽屋。門前山水各有態，君但疏籬對脩竹。直如季路恥有聞，清似之推不言祿。坐看世事雲變化，一任兒曹手反覆。上皇龍飛三十春，臨軒亦嘗思異人。詔書屢下廣搜索，當時幾人能識真。君時聲名動天子，高臥不起空逡巡。謾收符籙養丹火，一旦四海生風塵。我來見君斛嶺下，識君無營真靜者。殷勤愛我莫遽行，尚肯相從結茅舍。時當喪亂足淹留，豺狼恣横空山夜。它年有意過匡廬，更許淵明入蓮社。
嶺外懷宣城舊游 呂本中 
中原未敢說歸期，却憶宣城近别離。疊嶂雨來如畫裏，敬亭秋入勝花時。每憎卑濕尤多病，苦愛風光屢有詩。今日衰頹那可說，髩鬚經瘴總成絲。
余避地踰嶺寄書宜章孫氏賊去則盡失之感歎有作 呂本中 
賊馬縱横未說歸，草間梁上借餘威。布帆此去應無恙，銀盌從來亦解飛。世事只堪開口笑，主人空有食言肥。自慚學道工夫少，坐覺文書到眼稀。
過嶺將至江華先寄朱成伯二首  其一 呂本中 
自怪匆匆來往忙，又攜兒女過湖湘。敢言此地能安稳，且道新年離瘴鄉。
過嶺將至江華先寄朱成伯二首  其二 呂本中 
嶺下微陰已自寒，早行山路覺衣單。故人見我應驚笑，疾病衰顔怯據鞍。
端午日北還至斛嶺寄連州諸公 呂本中 
嶺上逢端午，隨家更北征。隔村聞賊鬬，通夕畏蛇行。厭病初辭瘴，衝泥却勝晴。猶憐昌歜酒，不與故人傾。
山居素飯 呂本中 
豆苗可瀹瓠可羮，僧廚午飯蒸香粳。道人得此清淨供，下箸已勝肥羊烹。平生爲腹不爲目，偶逢一飽心自足。晚菘早韭舊所知，五鼎百牢未爲福。
寺居夜起 呂本中 
山深夜無人，竹密風露集。長空新過雨，尚覺星斗濕。避地走天涯，如何免拘縶。朝憂粟囊盡，莫恐賊報急。荒城兵火後，所至復未葺。古寺半頹垣，梟嘯鬼亦泣。感事念平生，徘徊近階立。
寺居即事三首  其一 呂本中 
瘴癘過庚伏，庶幾其少瘳。甘心忍殘暑，指日是清秋。汴水他年别，郴江此日留。如何理歸夢，只見嶺南州。
寺居即事三首  其二 呂本中 
因循過嶺表，忽復到湖南。氣力渾非舊，情懷老不堪。無錢供痛飲，因病廢清談。尚有尋書僻，窮搜未免貪。
寺居即事三首  其三 呂本中 
中原是何處，敢道幾時回。一夏無書讀，經時畏賊來。老松猶偃蹇，病鶴久摧頹。莫怪論兵少，吾今心已灰。
贈夏庭别兄弟 呂本中 
披沙揀金勤乃見，讀書何止須百遍。如君心期已不凡，况有長兵可鏖戰。一寒濕薪薰病目，君但讀書聲徹屋。僧房夜永燈火足，更肯襆被來同宿。
墨梅 呂本中  长江
嶺南十月春漸回，妍暖先到前村梅。問君何處得此妙，一枝冷艷隨霜開。長江凜凜欲奔岸，乃見好事移牆隈。初疑滲漉入瘴霧，更欲寂寞埋烟煤。微風不動暗香遠，淡月入户空徘徊。坐看粉黛化腐惡，豈但桃李成輿臺。我行萬里厭窮獨，疾病未已心先灰。對此不覺三歎息，恐是轉側同南來。異鄉久處少意緒，破壁相對無根荄。古來寒士每如此，一世埋没隨蒿萊。遁光藏德老不燿，肯與世俗相追陪。輪囷離奇多見用，犧尊青黄未爲災。含毫吮墨去顔色，况自不必須穿栽。歲窮路遠莫惆悵，此去保無蜂蝶猜。
賀州聞席大光陳去非諸公將至作詩迎之 呂本中 
五年避地走窮荒，嶺海江湖半是鄉。歡喜聞君俱趣召，衰頽如我合深藏。曉寒已靜千山瘴，宿霧先吞萬瓦霜。日日江頭望行李，幾回驅馬度浮梁。
送周靈運入閩浙 呂本中 
青松著塵市，不辭塵土侵。忍恥伴桃李，不言歸故林。交游在貧賤，始見平生心。周侯客異縣，屢蒙金玉音。殷勤不我厭，自昔以至今。使其少富貴，未必能相尋。豈謂子誠然，此風今則深。子欲轉嶺海，歲暮足愁陰。路經盜賊窟，往往未就擒。加鞭策駑馬，欲行無滯淫。故人散天涯，所在亦崎嶔。相尋倘見及，道我病難任。
次韻錢遜叔見寄 呂本中 
異時文物漢庭臣，公是中朝第一人。忍使閑行犯山瘴，不令疾去掃胡塵。情懷縱老元非病，時運方隆只暫屯。顧我衰頹已無用，尚煩新語訪沈淪。
贈宗真上人 呂本中 
到處相逢是偶然，淛江湖嶺屢經年。贈君頌子君休笑，我已新來不問禪。
全州與解子中向伯恭相會 呂本中 
五年流落判西東，尚喜交游一再逢。但得低頭拜東野，不妨下卧見元龍。中原極目山千叠，往事傷心酒一鍾。如我支離久無用，敢因窮約廢過從。
初至桂州二首  其一 呂本中 
連年走遐方，所至若郵傳。未論道艱阻，先問米貴賤。賊勢來未已，行役我已倦。解鞍憩空館，敢歎此異縣。清泉上短綆，一洗塵垢面。瘴癘非不深，美醖良可戀。
初至桂州二首  其二 呂本中 
胡沙久衝突，賊馬亦馳騖。我行不得息，終歲在道路。敢言更多事，尚恐與時忤。低頭訪殊俗，何處可放步。江流下滄海，日慘蛟鱷怒。出門尋故人，風雨已斷渡。
桂林解后拜見仲古龍圖吉父學士别後得兩詩書懷奉寄  其一 呂本中 
所至艱危裏，如何更别離。只看山似戟，自合鬢如絲。湯熨徒增疾，文章不療饑。端居温餘論，苦語自成詩。
桂林解后拜見仲古龍圖吉父學士别後得兩詩書懷奉寄  其二 呂本中 
折老久高卧，曾鄉仍倦游。同爲萬里走，肯避數年留。賊幟江湖晚，嵐烟嶺嶠秋。相逢得安稳，乘興莫東流。
次韻吉父見寄新句 呂本中  长江
詞源久矣多岐路，句法相傳共一家。良賈深藏宜有待，大圭可寶在無瑕。長江渺渺看秋注，孤騖悠悠伴落霞。盛欲寄書商榷此，嶺南不見雁行斜。
桂州水西 呂本中 
隆隆而雷風乘之，斷霓落日江東西。江頭古寺頗岑寂，僧簷正與南山齊。我來端坐已寒暑，終日看山黙無語。盜賊連村那敢問，藜莧充腸未爲苦。早禾已旱心所知，正待前山一犁雨。
斷橋 呂本中 
橋斷客途少，春深花已休。閉門尤省事，於世轉無求。來往只諸老，相期非壯游。欲知身所住，同寓訾家洲。
贈嶺東陳秀才 呂本中 
風吹賀江浪如雪，浮梁左右行人絕。病夫坐稳懶出行，破屋只愁吹瓦裂。東縣陳卿忽叩門，笑語歡然相暖熱。怪我長貧走道路，所至不安寧有說。鄰州賊報又警急，欲泛扁舟窮百粤。如君長才亦未用，獨守區區負奇莭。未能俯首效兒輩，肯便出門探虎穴。馬羣時致千里足，烈士寧無一時傑。我復何人敢言事，一世摧頽甘短拙。幸君無事時一過，喜聽高談健其決。瘴癘參差畏久留，歲月崢嶸惜輕别。
衡州逢解子中别後奉寄 呂本中  衡山
我來筠水陽，君亦發章貢。相逢瀟湘門，及此兵未動。卧聞羽書馳，起已行者衆。匆匆不及款，尚辱苦語送。慨然念平生，相從已如夢。交游半生死，所至多罅縫。我衰學不入，君亦老未用。熟知一世中，有此九鼎重。子賤則君子，閔子言必中。師門未遽絕，斯文實天奉。别離又幾日，坐想發孤諷。衡州逼南嶽，湘水寒不凍。頗傳江西擾，盜賊已放縱。往從田蘇游，此樂不得共。
范縣丞惠雙鷄 呂本中 
羸病不能除肉味，每逢齋缽愧餘生。雙鷄未可爲公饍，留與山僧報五更。
王撫幹失去毛裘 呂本中 
王郎隨身一駝裘，偷兒遽作壑失舟。春初未免霜露迫，歲晚可無遷徙憂。客房夜坐薪當燭，不怕近江風裂屋。馬平編户更艱難，君行莫忘民號寒。
四十二弟將還賓州相過夜話 呂本中 
兵戈久未歇，所至轉搶攘。萬里逢吾弟，三年走瘴鄉。春風入古寺，夜雨暗浮梁。尚肯留連否，僧廬可對床。
呈折仲古四首  其一 呂本中 
市酒酸甜久絕沽，濕薪薰眼坐僧廬。尚憐諸老無機事，不待愁人折簡呼。
呈折仲古四首  其二 呂本中 
龍閣老翁流落久，如今辛苦去朝天。向來嶺海經行地，分付蠻溪著釣舟。